Orang Ketiga: Remedi Dari Sudut Perundangan

Isu orang ketiga ini selalu dijadikan sebagai plot konflik dalam setiap filem atau drama di seluruh dunia. Dalam drama atau filem Melayu sendiri, ia sentiasa menjadi pilihan sutradara dalam mengembangkan plot penceritaan mereka. Hakikatnya ia banyak berlaku dalam kehidupan seharian dan ia boleh berlaku kepada sesiapa saja tanpa mengira bangsa, pangkat atau usia. Kita memang marah berkenaan isu ini tetapi tahukah anda terdapat remedi dari segi undang-undang bagi mangsa yang terkena tempias isu ini?

Sebelum kita tengok isu ini dengan lebih mendalam, mari kita lihat definisi orang ketiga itu sendiri. Menurut Seksyen 37 Akta Kesalahan Jenayah Syariah (Wilayah-Wilayah Persekutuan) 1997, orang ketiga ini boleh ditakrifkan mana-mana individu yang menghalang sesebuah pasangan yang sudah berkahwin dari menjalankan tanggungjawab mereka sebagai pasangan suami isteri. Dan mengikut Seksyen 38 akta sama, takrif ini turut diluaskan kepada mana-mana individu yang menghasut, memaksa atau memujuk seorang lelaki atau wanita untuk bercerai atau mengabaikan tanggungjawabnya sebagai seorang suami atau isteri.

Jika ada yang mengada-ada kata akta ini hanya terpakai kepada kekasih gelap sahaja, anda salah. Seperti yang dikatakan dalam Seksyen 37 dan Seksyen 38 akta sama, ia terpakai kepada mana-mana individu termasuk ahli keluarga pasangan seperti ibu bapa, mentua, ipar-duai, kawan-kawan atau mana-mana pihak yang bertanggungjawab membawa kepada kemusnahan sesebuah rumahtangga itu. Contohnya, sekiranya pihak yang mendesak sesebuah pasangan itu bercerai atau mengabaikan tanggungjawab mereka ialah ibu bapa atau ahli keluarga, mereka boleh didakwa di mahkamah mengikut peruntukan undang-undang syariah negeri masing-masing. Dan sekiranya didapati bersalah, mereka boleh saja disabitkan hukuman penjara, denda atau kedua-duanya sekali. Begitu juga sekiranya pelaku kesalahan ini ialah kekasih gelap lelaki atau perempuan, di mana mereka melakukan perkara sehingga menyebabkan pasangan lalai dari menjalankan tanggungjawab mereka, maka pelaku-pelaku ini boleh diheret ke mahkamah dan dibicarakan.

Sekiranya saudara/saudari pembaca artikel merasakan rumahtangga dilanda onar gara-gara orang ketiga, jangan panik. Lihat langkah di bawah:

1. Kemukakan aduan kepada Unit Penguatkuasa dan Pendakwaan, Mahkamah Syariah yang berdekatan.

2. Semasa isi borang aduan, jelaskan secara terperinci hubungan pasangan dengan individu ini sehingga mengakibatkan rumahtangga yang dibina berantakan.

3. Kemukan bukti kukuh untuk sokong keterangan anda. Antara bukti yang boleh dikemukakan ialah bukti bergambar dan bukti sebarang bentuk komunikasi secara teks atau perbualan telefon yang membuktikan hubungan tersebut sebenarnya wujud. Ini kerana agak sukar bagi pihak berkuasa mendakwa pelaku sekiranya bukti yang dikemukakan tidak kuat atau tiada asas.

Selepas mereka menerima aduan, mereka akan siasat aduan tersebut dengan teliti dan sekiranya ia sahih, maka si pelaku boleh ditahan, dituduh dan didakwa di mahkamah mengikut peruntukan undang-undang negeri masing-masing. Dan sekiranya sabit kesalahan, maka si pelaku akan dihukum mengikut hukuman yang ditetapkan. Contoh, bagi pesalah Seksyen 36, Akta Kesalahan Jenayah Syariah (Wilayah-Wilayah Persekutuan) iaitu memujuk seorang isteri lari meninggalkan suami, membawanya keluar atau mempengaruhinya meninggalkan kediaman mereka yang ditentukan suaminya boleh dihukum penjara tidak lebih tiga tahun, denda tidak lebih RM5,000 atau kedua-duanya sekali. Dan pihak mahkamah boleh memerintahkan si isteri untuk kembali semula pada suaminya.

Pasti ada suara-suara sumbang kata benda ini remeh dan tak perlukan perhatian. Remeh kepala timun kamu! Hukum bagi orang ketiga sehingga merosakkan perkahwinan sesebuah pasangan adalah haram, berdosa besar menurut para ulama dan diancam dengan seksa neraka. Imam al-Haitsami rahimahullah dalam kitabnya Al-Zawajir an Iqtiraf Al-Kabair menyatakan dosa besar ke-257 dan ke-258 ialah menghasut seorang isteri meninggalkan suaminya dan menghasut seorang suami meninggalkan isterinya. Dalam kitab yang sama, Imam al-Haitsami turut menyebut Rasulullah s.a.w menolak perbuatan keji ini dengan menyifatkan pelaku perbuatan ini bukan sebahagian daripada umat baginda.

Perbuatan orang ketiga ini juga sama seperti perbuatan merosakkan ikatan silaturahim dan bahaya bagi si pelaku ini ialah tidak dapat masuk syurga. Ini berdasarkan ancaman baginda dalam satu hadis riwayat Imam Muslim, “Tidak masuk syurga orang yang memutuskan hubungan kekeluargaan.” Dan mahukah orang ketiga ini mengaku bahawa mereka secara tidak langsung menjalankan kerja iblis berdasarkan satu lagi hadis Nabi s.a.w yang diriwayatkan oleh Imam Muslim. Dalam hadis tersebut, baginda menceritakan perihal iblis yang meletakkan singgahsananya di atas laut dan menghantar anak-anak buahnya ke setiap penjuru dunia. Apabila salah seorang dari mereka pulang dan menceritakan apa yang dilakukannya, iblis hanya menggeleng kepala dan berkata, “Kamu belum berbuat begitu.” Lalu datang seorang lagi syaitan dan bercerita apa yang dilakukannya sehingga menyebabkan pasangan suami isteri bercerai. Mendengar laporan tersebut, iblis menjadikan syaitan tersebut orang yang paling hampir dengannya. Iblis berkata, “Tindakan kamu sangat bagus.” lalu memeluk syaitan tersebut.

Allah s.w.t turut mencela perbuatan orang ketiga ini. Ini berdasarkan firman-Nya dalam ayat 22-23, Surah Muhammad, “Kalau kamu tidak mematuhi perintah maka tidakkah kamu harus dibimbang dan dikhuatirkan – jika kamu dapat memegang kuasa – kamu akan melakukan kerosakan di muka bumi, dan memutuskan hubungan silaturrahim dengan kaum kerabat? Orang-orang yang melakukan perkara yang tersebut merekalah yang dilaknat oleh Allah serta ditulikan pendengaran mereka, dan dibutakan penglihatannya.”

SUMBER


Sultan Ali Shah, Sultan Terengganu Yang Diturunkan Takhta

29 Januari 1942, kerajaan Terengganu dinaungi Jepun melalui Gabenor Manabu Kuji, waris kepada Sultan Sulaiman dilantik untuk menggantikan baginda.

Kemangkatan Sultan Sulaiman pada 25 September 1942 mempercepatkan kenaikan Tengku Ali.

Tengku Ali naik takhta pada 26 September 1942 dan pentadbiran Jepun mengiktiraf status Tengku Ali pada 30 September 1942, menggunakan gelaran penuh Sultan Ali Shah ibni al-Marhum Sultan Sulaiman Badrul Alam Shah.

Kenaikan Sultan Ali Shah mendapat tentangan beberapa orang pembesar Terengganu. Mereka kurang yakin dengan keupayaan Sultan Ali Shah.

Perjanjian tahun 1943 di antara Jepun dengan kerajaan Siam mengembalikan semula Terengganu menjadi wilayah Thai, menyebabkan perubahan besar pada sistem kerajaan Terengganu.

Selepas Jepun tewas, British kembali ke Tanah Melayu. Terengganu kembali semula dinaungani British.

British berhasrat menyatukan sistem pentadbiran melalui Malayan Union dan melenyapkan kuasa Raja-Raja Melayu.

British siasat status kerjasama semua Raja Melayu dengan Jepun, untuk dijadikan alasan penyingkiran mereka bagi membolehkan ‘Raja Melayu baru mesra British’ dilantik.

Beberapa orang Raja Melayu didapati bekerjasama dengan Jepun atau dilantik oleh Jepun, didakwa sehingga ada yang dibuang negeri termasuklah Sultan Ali Shah.

Desakan kuat British yang tak iktiraf Undang-Undang Diri, Sultan Ismail terpaksa menandatangani persetujuan.

Sultan Ismail secara rasminya diiktiraf sebagai Sultan Terengganu oleh British. Sultan Ismail Nasiruddin juga akhirnya menjadi penentang Malayan Union.

Pelbagai rayuan yang dibuat untuk mengkaji semula pemecatan Sultan Ali Shah yang dilakukan tanpa asas, tidak diendahkan British.

Baginda tak lagi mendapat sokongan pembesar negeri mula menerima hakikat tidak banyak yang boleh baginda lakukan dalam mengembalikan sokongan kepada baginda.

Sultan Ali Shah tak pernah berhenti mengemukakan tuntutan ke atas takhta kerajaan Terengganu sehinggalah mangkat pada 17 Mei 1996.

Sepanjang hayatnya baginda menyara hidup dan keluarganya dengan bekerja sebagai pemandu kereta sewa dan juga pengusaha wayang bergerak di sekitar negeri Terengganu.

Kes tuntutan takhta oleh waris kepada Sultan Ali Shah masih lagi berlangsung sehingga ke hari ini, dengan Tengku Sulaiman yang merupakan cucu kepada Sultan Ali Shah memfailkan tuntutan di peringkat mahkamah berdasarkan Undang-Undang Tubuh Negeri Terengganu tahun 1911.

Sudah beberapa kali tuntutan beliau ditolak mahkamah dengan pengumuman terbaru melibatkan tuntutan ini, dilaporkan pada 31 Julai 2017 – selepas permohonan beliau mahu memindahkan perbicaraan ke mahkamah tinggi Kuala Terengganu ditolak panel hakim Mahkamah Rayuan.

Oleh: Azizul Farhan

Nak tahu lebih banyak lagi fakta menarik tentang budaya dan sejarah orang Melayu? Baca je KITAB TAMADUN MELAYU, sekarang kami ada Jualan PASCA PBAKL dengan diskaun istimewa. Cepat klik dekat https://bit.ly/40FLVup


Ataturk Adalah Liberal: Sejauh Mana Kebenarannya?

Baru-baru ini, penulis mendapati terdapat beberapa individu termasuklah seorang figura terkenal yang merupakan exco pergerakan pemuda dari sebuah parti politik Melayu telah menggunakan Mustafa Kemal Ataturk bagi menggambarkan budaya liberal yang kita semua faham sebagai bertentangan dengan ajaran Islam.

Berdasarkan kenyataannya dalam satu program, dia mempersoalkan tindakan seorang ahli parlimen yang dilihatnya sebagai cuba mempromosikan fahaman ‘liberal’ kerana hadir di sebuah majlis yang meraikan para pelajar di Turki dengan gambar berlatar belakang Mustafa Kemal Ataturk.

Niat beliau mungkin baik, tetapi kita perlu ketahui sisi ideologi seorang tokoh sebelum berbicara tentangnya. Ataturk bukan seorang yang berfikiran liberal dalam politik mahupun kehidupan menyeluruh. Dan kenyataan beliau seolah-olah mahu menggambarkan bahawa seluruh rakyat Turki membenci Ataturk sedangkan hal sebenarnya adalah berbeza sama sekali.

Liberal bermaksud memiliki pandangan yang menyokong dalam suatu perkara, contohnya kebebasan berpolitik. Dan sememangnya ia berasal dari ideologi politik. Liberal adalah keseluruhan idea. Demokrasi liberal adalah bentuk pemerintahan berdasarkan kuasa majoriti terhad. Ia berdasarkan idea yang dipupuk dari tuntutan hak kebebasan dan kesamarataan. Liberalis lazimnya haruslah menyokong pelbagai pandangan bergantung kepada pemahaman mengenai prinsip-prinsip ini:

Idea liberal menyatakan bahawa setiap manusia mempunyai hak terhadap kehidupan, kebebasan dan harta benda. Ia boleh dikelaskan kepada yang berikut:

Negara sekular adalah satu konsep di mana sebuah negara mempromosikan idea yang secara rasminya berkecuali dalam hal ehwal keagamaan, pada dasarnya sekularis adalah golongan yang tidak menyokong mahu pun membantah kepercayaan agama atau penolakan terhadap agama. Tetapi bagi diri seorang sekularis sendiri haruslah memilih untuk bebas dari pengaruh agama. Jadi sepatutnya sekularis juga adalah salah satu cabang ideologi liberal kan? Namun apa yang membezakannya?

Dalam sebuah negara sekular, setiap warganegara sepatutnya diperlakukan sama rata tanpa mengira pegangan agama mereka dan mengelakkan tindakan prejudis yang berat sebelah terhadap warganegara yang mempunyai pegangan agama tertentu. Namun, disebabkan majoriti masyarakat dunia masih beragama dan rata-ratanya berbeza kepercayaan, sekular berubah menjadi sebuah sistem yang sangat mengawal hak dan kebebasan rakyat.

Kerajaan yang sekular biasanya akan menyatakan prinsip mereka adalah berperanan memberi kebebasan beragama kepada rakyatnya, tetapi pada masa yang sama, mereka sendiri cuba ‘membebaskan’ rakyat dari segala peraturan dan ajaran keagamaan secara halus kerana dalam situasi mereka, kerajaan tidak boleh mengharamkan sepenuhnya amalan keagamaan di kalangan rakyat kerana dasar prinsip sekularis moden adalah ‘agama itu hak individu yang tidak boleh dipraktikkan di tempat awam’.

Bagi sekularisme, agama adalah punca perpecahan masyarakat dan penindasan kerajaan terhadap rakyat. Jika rakyat sendiri dikawal sebegitu rupa dalam konteks beragama, apatah lagi di dalam struktur sebuah kerajaan sekular itu sendiri, seperti Republik Turki, sistem pentadbiran mereka tidak boleh dipengaruhi oleh agama, tetapi ia perlu melibatkan agama semasa membuat suatu keputusan untuk negara memandangkan majoriti rakyat masih beragama.

Dalam pemahaman yang lebih ringkas, tidak pernah wujud konsep penubuhan sebuah negara berdasarkan pengaruh agama dalam pemahaman sebuah negara sekular. Tetapi, kurangnya pengaruh agama di sebuah negara tidak semestinya akan menjadikannya sekular. Negara sekular menjadi sekular dengan penubuhan negara-bangsa seperti Amerika Syarikat atau India atau setelah melalui proses sekularisasi melalui konflik seperti Turki dan Perancis.

Jika kita hendak mengatakan bahawa sekular dan liberal itu adalah sama, cuba perhatikan apa yang berlaku di negara-negara yang disebutkan di atas. Adakah mereka menawarkan kebebasan beragama? Ya. Tetapi, adakah mereka memberi kebebasan dalam mengamalkan kepercayaan beragama? Tidak. Memandangkan akar kepada isu ini adalah Mustafa Kemal Ataturk, jadi penulis hanya akan memberikan fokus kepada Turki.

Di Turki, semenjak Ataturk mengambil alih tampuk pemerintahan dan menubuhkan Republik Turki, apa yang kita faham sebagai liberal dan sekular di sana adalah dua perkara yang amat jauh berbeza walaupun pada dasarnya kedua-duanya adalah ideologi yang memupuk kepada kebebasan, tetapi kebebasan menurut fahaman sekular adalah amat berbeza. Manakala fahaman liberal lebih sesuai dengan maksud yang terdapat pada namanya sendiri iaitu ‘kebebasan’ secara menyeluruh dari segala aspek.

Sistem sekular gaya Ataturk di Turki tidak menawarkan kebebasan, bahkan larangan dan kawalan terhadap rakyat terutamanya kaum minoriti jauh lebih diutamakan berbanding hak kesamarataan. Mustafa Kemal Ataturk telah memisahkan sebarang pengaruh agama dari pentadbiran negara sebagai asas kepada mendirikan sebuah negara Turki sekular. Pada titik ini, dia mungkin telah ‘membebaskan’ kerajaan dari pengaruh keagamaan. Tetapi itu tidak bermakna dia meraikan kebebasan yang berpaksikan fahaman liberal, sistem sekular ini lebih kompleks dan tegas.

Contohnya, pada tahun 1934, Ataturk mengasaskan Undang-undang Nama Keluarga Turki dalam perlembagaan negara (Soyadı Kanunu) yang bertentangan dengan prinsip liberal kerana secara khusus ia telah melarang penggunaan nama keluarga tertentu yang mengandungi bunyi dan ejaan konotasi mengikut budaya, bangsa, suku, dan agama asing. Seorang warganegara Turki wajib berorientasikan budaya Turki sahaja sama ada melalui pemberian nama, budaya, mahu pun bahasa, walaupun seseorang rakyat Turki itu adalah berbangsa Yahudi, Yunani, ataupun Arab. Penulis pernah menerbitkan artikel yang boleh dibaca pada pautan ini: Proses Turkinisasi Rakyat Uthmaniyah

Ataturk juga melarang sebarang fesyen pemakaian yang memiliki ciri-ciri berbudaya yang mencerminkan rakyat Turki semasa era pemerintahan Empayar Uthmaniyah seperti pemakaian Tarbus atau Fez. Jadi di mana logiknya dia dilabel sebagai liberal? Semua ini termasuk sebagai sebahagian daripada agenda Reformasi Ataturk yang dilaksanakan oleh Ataturk sendiri dan penyokong politik Kemalis selepas dia meninggal dunia.

Reformasi Ataturk adalah siri perubahan dasar-dasar politik, undang-undang, agama, budaya, sosial, dan ekonomi, yang dirancang untuk mengubah Republik Turki yang baru menjadi negara bangsa yang sekular dan moden, yang dilaksanakan di bawah kepimpinan Mustafa  Kemal Ataturk sesuai dengan ideologi Kemalis. Dan walaupun Ataturk amat memusuhi bangsa asing termasuklah orang Inggeris kerana cuba menja.jah Turki selepas Per.ang Dunia Pertama, namun dia menganggap punca kepada kekalahan Uthmaniyah adalah kerana Uthmaniyah ketinggalan jauh di belakang British dalam aspek pembangunan teknologi dan ilmu sains.

Maka, intipati reformasi ini adalah kepercayaan bahawa masyarakat Turki harus “mencontohi barat”. Modenisasi yang dimaksudkan itu dicapai dengan menerapkan budaya Barat dalam bidang-bidang tertentu dan ianya boleh dikelaskan seperti berikut:

Ia termasuklah berbagai-bagai lagi bentuk reformasi yang lain, kesemua yang disebutkan di atas ini dilaksanakan dari segi politik dan budaya untuk mencapai kemajuan. Reformasi ini melibatkan sejumlah perubahan asas-asas beberapa institusi yang akan menghapuskan pelbagai kepercayaan dan tradisi, dan diikuti dengan pelbagai jenis program yang direka dengan teliti untuk membongkar sistem yang dianggap kompleks yang telah berkembang selama berabad-abad sebelumnya.

Reformasi Ataturk dimulakan dengan modenisasi perlembagaan, termasuklah menggubal Perlembagaan baharu tahun 1924 untuk menggantikan Perlembagaan 1921, dan beradaptasi dengan sistem undang-undang dan keadilan gaya Eropah mengikut keperluan Republik Turki yang baru ditubuhkan. Ia diikuti oleh sekularisasi dan modenisasi pentadbiran secara menyeluruh, dengan fokus khusus yang menumpukan hampir sepenuhnya kepada sistem pendidikan.

Dari segi sejarah, Reformasi Ataturk agak dipengaruhi oleh reformasi zaman Tanzimat zaman Empayar Uthmaniyah, yang bermula pada tahun 1839 dan berakhir dengan Era Perlembagaan Pertama pada tahun 1876, serta pelbagai usaha sekularisasi, demokratisasi, dan modenisasi Empayar Uthmaniyah di sepanjang Era Perlembagaan Kedua bermula dari tahun 1908 hingga 1913.

Dari segi politik, jika anda mahu mengatakan bahawa Ataturk adalah seorang yang liberal, ketahuilah bahawa dia memerintah sebagai seorang diktator, sepanjang zaman pemerintahannya, walaupun sistem multi-parti yang demokratik telah diluluskan dalam perlembagaan, tetapi dia telah bertindak mengharamkan dan menindas begitu banyak parti-parti politik terutamanya yang didominasi oleh kaum minoriti dan serpihan parti dari pergerakan Turki Muda. Sistem multi-parti yang lebih demokratik hanya berfungsi secara efektif pada tahun 1945, dan pada tahun 1950, Parti Demokratik Turki muncul sebagai parti pembangkang yang pertama memenangi pilihanraya di Turki.

Dari segi kebebasan awam, kebanyakan hak kebebasan yang mencerminkan prinsip-prinsip liberalisme hanya diberikan kepada kaum wanita. Dalam konteks keagamaan, wanita Islam perlu menutup aurat dengan sempurna, dan Ataturk tidak pernah mengeluarkan sebarang larangan tentang tatacara berpakaian mengikut kehendak sekularnya terhadap kaum wanita, dia memberi kebebasan kepada wanita untuk memilih cara berpakaian sendiri.

Kecuali pada tahun 1980-an, wanita dilarang dari memakai hijab di fasiliti dan bangunan-bangunan kerajaan seperti mahkamah dan sekolah atas sebab-sebab keselamatan. Sebaliknya, kaum lelaki sejak awal lagi dilarang keras dari memakai atau beramal dengan budaya-budaya yang mewakili agama Islam di tempat awam dan mewakili tradisi Uthmaniyah secara keseluruhan. Seorang warganegara Turki tidak dibenarkan mengamalkan kepercayaan agamanya di tempat awam.

Sebilangan institusi sosial mempunyai peraturan yang ketat berkaitan agama, dan memiliki pengaruh yang besar terhadap kehidupan masyarakat. Reformasi sosial juga merangkumi perubahan struktur sosial keagamaan yang telah berabad-abad lamanya berakar umbi dalam masyarakat sama ada ianya adalah Islam, Yahudi, mahu pun Kristian. Kebanyakan reformasi ini dikenakan terhadap institusi-institusi keagamaan yang telah wujud sejak era pemerintahan Empayar Uthmaniyah, antaranya adalah institusi tareqat kesufian dan darwish. Namun, Reformasi Ataturk membawa perubahan sosial yang efektif terhadap hak memilih bagi kaum wanita.

Reformasi Ataturk menggambarkan laicité (pada tahun 1935) telah mempengaruhi ke dalam ruang pemerintahan dan keagamaan. Agama kaum minoriti, seperti Ortodoks Armenia atau Yunani diberi jaminan perlindungan oleh perlembagaan sebagai hak kepercayaan secara individu (hanya boleh diamalkan di ruang peribadi), tetapi jaminan ini tidak memberikan hak kepada mana-mana komuniti agama di ruang sosial. Perbezaan ini turut dilaksanakan terhadap Islam dan umat Islam.

Bermula pada tahun 1935, Ataturk menganggap ruang sosial sebagai hak sekular. Perjanjian Lausanne, perjanjian penubuhan Republik yang mengikat kuasa-kuasa besar selepas Ataturk berjaya membebaskan Turki dari penja.jahan, tidak menentukan sebarang kewarganegaraan atau mana-mana etnik. Perjanjian Lausanne hanya menyebut orang bukan Turki sebagai orang bukan Islam secara umum, secara teknikalnya, ia menyediakan kerangka undang-undang yang memberikan hak beragama yang tertentu kepada kaum Yahudi, Yunani, dan Armenia tanpa menamakannya.

Golongan Kemalis melancarkan pe.ra.ng terhadap kepercayaan Islam dengan menyekat peranan ulama dan mempromosikan budaya moden yang menurut Ataturk, ia dicontohi dari gaya barat dalam bidang-bidang seperti guaman, pendidikan, dan kesihatan. Larangan terhadap kewujudan sosial para ulama kebanyakannya muncul dalam bentuk kod pemakaian. Tujuannya yang strategik adalah untuk menghapuskan pengaruh besar para ulama terhadap politik dengan menyingkirkan mereka dari arena sosial. Namun, ia menimbulkan bahaya kerana Ataturk akan dianggap sebagai seorang yang anti agama.

Kemalis mempertahankan pandangan mereka berdasarkan dalil bahawa “Islam mencerminkan segala bentuk kepercayaan tahyul (tidak saintifik) tidak beragama”. Pengaruh dan kuasa ulama bermula semasa era Empayar Uthmaniyah dengan konsep yang dipraktikkan adalah segala institusi sekular adalah subjek kepada agama, para ulama adalah lambang ketakwaan agama, dan dengan itu, ia menjadikan mereka memiliki pengaruh dan kuasa kedua yang terbesar selepas Sultan dalam hal ehwal urusan negara. Maka, golongan Kemalis berpegang kepada prinsip “negara ini akan diperintah oleh positivisme bukan kepercayaan tahyul.”

Walaupun ketamadunan Islam terutamanya di Turki adalah tamadun yang boleh dikatakan menyumbang kepada kemajuan dalam bidang perubatan di seluruh dunia, termasuklah dalam penemuan vaksin yang pertama semasa era Uthmaniyah, namun, pada pertengahan abad ke-19, orang Islam mula menolak budaya perubatan moden yang sebenarnya berasal dari budaya Islam sendiri. Maka, mungkin salah satu contoh yang baik dalam Reformasi Ataturk adalah berkaitan dengan ‘mengembalikan’ era kegemilangan Islam dalam bidang perubatan moden.

Penyokong Kemalis menyingkirkan kepercayaan karut yang bersifat pseudo-tradisi merangkumi perubatan herba, ramuan, dan terapi yang hanya menerima bentuk keagamaan untuk penyakit mental, di mana, semuanya dilakukan oleh agamawan. Kemalis menolak budaya pengambilan jamu, herba, dan balsem. Apa yang tidak baik tentang reformasi ini adalah, mereka mengenakan hukuman yang berat terhadap orang-orang beragama yang mendakwa mereka memiliki pendapat tertentu dalam bidang kesihatan dan perubatan, ini tidak selari langsung dengan idea-idea kebebasan.

Bermula pada tahun 1923, beberapa undang-undang secara progresif telah meletakkan had terhadap pemakaian pakaian tradisional secara terpilih. Mustafa Kemal Atarurk terlebih dahulu menjadikan topi moden sebagai kod pemakaian wajib bagi penjawat awam. Garis panduan tatacara kod berpakaian yang betul bagi pelajar dan pegawai negeri (tempat awam dikawal oleh kerajaan) telah diagihkan ke seluruh wilayah dan provinsi semasa zaman pemerintahannya. Selepas sebilangan besar penjawat awam yang berpendidikan tinggi mula beradaptasi dengan pemakaian topi moden yang dipakai Ataturk sendiri, Ataturk secara beransur-ansur bergerak lebih jauh.

Pada 25 November 1925, parlimen meluluskan Undang-undang Topi yang memperkenalkan penggunaan topi gaya Barat dan melarang pemakaian topi berbentuk tarbus / fez serta serban. Namun undang-undang tidak melarang pemakaian kerudung atau hijab tetapi sebaliknya hanya melarang pemakaian fez dan serban untuk lelaki. Undang-undang ini juga mempengaruhi buku teks sekolah. Setelah Undang-Undang Topi dikeluarkan, gambar-gambar di dalam buku teks sekolah yang menunjukkan lelaki memakai tarbus, ditukarkan dengan gambar yang menunjukkan lelaki memakai topi.

Lain-lain bentuk kawalan di bawah kod berpakaian itu ditambah dan diluluskan pada tahun 1934 dengan undang-undang yang berkaitan dengan pemakaian ‘Pakaian Terlarang’. Ia melarang keras pakaian yang berdasarkan ciri-ciri seseorang yang beragama, seperti niqab, telekung dan serban di luar rumah dan tempat-tempat beribadat, dan memberikan kerajaan tempatan kuasa untuk membenarkan hanya satu orang bagi setiap agama atau mazhab untuk memakai pakaian keagamaan di luar tempat ibadat atau tempat awam.

Selain daripada azan yang dilarang dari dilaungkan dalam bahasa Arab seperti biasa, Ataturk turut mengarahkan kitab-kitab al-Quran dicetak dalam bahasa Turki, tindakan itu pernah mencetuskan kontroversi pada tahun 1924, namun Ataturk menyatakan dia bertindak sedemikian rupa kerana merasakan orang Turki telah diajar tentang Islam dalam bahasa yang tidak difahami oleh orang Turki selama berabad lamanya. Selain itu, Ataturk membenarkan kaum lelaki mengamalkan poligami, namun hanya dalam situasi-situasi tertentu yang dibenarkan kerajaan. Ini bermakna, sekular gaya Turki turut mengawal aspek kehidupan peribadi rakyatnya sendiri.

Tidak dinafikan walaupun sekularisme pada asasnya berperanan sebagai pelengkap kepada idea liberal, tetapi apa yang dilaksanakan Ataturk itu tiada kaitan langsung dengan liberal. Sekular yang berpaksikan Liberal adalah fahaman yang hanya mahu membebaskan pemerintahan daripada agama. Tetapi kebangkitan Ataturk telah mencipta fahaman sekular Turki yang dipisahkan daripada liberal akibat pengaruh sistem sekular laicite. Malahan Ataturk lebih bersifat kuku besi, tiada kebebasan berpolitik, tiada kebebasan beragama, tiada kebebasan sosial dan budaya, tiada kesamarataan sama ada dari segi kelas masyarakat mahupun jantina.

Dalam konteks sistem yang liberal, suatu kaum beragama sekurang-kurangnya patut diberi hak untuk menguruskan kehidupan peribadi mereka sendiri atau diberi kebebasan untuk memilih cara berpakaian mengikut tradisi masing-masing. Di negara Turki pada zaman Ataturk, semua ini tidak diberikan kepada rakyatnya, semua orang yang beragama dan semua orang yang berbudaya selain daripada Turki melalui berdekad-dekad zaman penindasan dan pembu.nuhan identiti asli mereka. Orang Armenia, Yunani, Arab, dan Slavik yang merupakan warganegara Turki dipaksa menggunakan nama dan bertutur hanya menggunakan bahasa Turki. Jadi, di manakah logiknya hendak melabel Ataturk sebagai liberal?

Walau bagaimanapun, penulis adalah seorang yang memiliki pemikiran konservatif yang realistik dan memandang budaya liberalisme yang semakin tersasar dan sekularisme yang menyisihkan agama adalah tidak sesuai dengan kita sebagai Muslim, melainkan jika berlaku pengubahsuaian dalam strukturnya.

Tetapi, walaupun Ataturk menghapuskan tradisi, tetapi kita perlu terima hakikat bahawa dia adalah manusia yang telah membebaskan Turki dari cengkaman penja.jahan asing. Jika Ataturk tidak memulakan kebangkitan nasionalis Turki, mungkin hari ini negara Turki hanyalah sebuah negara yang ukurannya lebih kurang sama besar sahaja dengan mana-mana negeri di dalam Semenanjung Malaysia ini berikutan pemecahan sempadan oleh pihak Sekutu melalui Perjanjian Sevres 1920 selepas memenangi Pera.n.g Dunia Pertama.

Uthmaniyah merupakan sebuah pemerintahan khalifah Islam yang maju dalam pelbagai bidang terutamanya sains dan perubatan hingga menjadi salah satu kuasa besar dunia yang mengatasi kuasa-kuasa Eropah, namun mula menghadapi kemerosotan selepas gagal dikalahkan dalam Pertem.puran Vienna pada tahun 1683 yang menandakan Uthmaniyah tidak lagi menjadi kuasa besar yang harus digeruni. Semenjak itu, Uthmaniyah tertinggal jauh di belakang Eropah.

RUJUKAN:

Kazancigil, Ali and Ergun Özbudun. Ataturk: Founder of a Modern State (1982).

Cinar, Alev (2006). Modernity, Islam, and Secularism in Turkey: Bodies, Places, and Time. University of Minnesota Press.


Keajaiban Istanbul 2005

Final Liga Juara-Juara Eropah 2005 merupakan sesuatu yang amat istimewa bagi para penyokong Liverpool atau mesra dipanggil The Reds. Ini kerana inilah final yang menyaksikan sesuatu yang tidak disangka-sangka berlaku iaitu Liverpool berjaya mengatasi kelab gergasi Itali, A.C Milan melalui penentuan sepakan penalti selepas ketinggalan 3-0 pada satu ketika. Kejayaan ini membolehkan mereka memenangi kejohanan tersebut buat kali kelima dalam sejarah.

Untuk final 2005 ini, ini sebenarnya penampilan pertama The Reds sejak final Piala Eropah 1985 yang menyaksikan mereka tewas 1-0 kepada Juventus. Selepas itu, mereka digantung selama untuk tempoh yang tidak ditetapkan oleh Kesatuan Bola Sepak Eropah (UEFA) sebelum dibenarkan semula bertanding pada musim 1991-1992 selepas tragedi Stadium Heysel. Bagi A.C Milan pula, final ini merupakan penampilan mereka yang ke-10 selepas kali terakhir muncul di pentas final dua tahun sebelumnya.

Sebelum perlawanan, sudah timbul polemik berkenaan prospek Liverpool sebagai juara. Ini kerana pada musim 2004-2005 Liga Perdana Inggeris, Liverpool hanya berjaya menamatkan musim di tempat kelima, sekaligus layak ke kejohanan Piala UEFA. Sementara tempat keempat diisi oleh musuh setempat Merseyside mereka, Everton. UEFA bagaimanapun memberi jaminan akan meneliti permohonan The Reds sekiranya mereka berjaya memenangi Liga Juara-Juara Eropah. Permohonan tersebut turut disokong oleh Persatuan Bola Sepak (FA) melalui kenyataan ini, “Kami sudah menghantar pemohonan bertulis untuk mendapatkan tempat tambahan sekiranya mereka menang Liga Juara-Juara Eropah.” Bagi pengurus Rossoneri Carlo Ancelotti pula berpandangan pemenang piala seharusnya diberi peluang untuk mempertahankan kejuaraan yang dimenangi. Tetapi beliau menambah, “Kami mungkin akan membantu persatuan bola sepak Inggeris dengan menyelesaikan permasalahan ini (mengalahkan Liverpool).”

Kedua-dua pasukan sudah menunjukkan keupayaan masing-masing dalam perjalanan mereka ke pentas final. A.C Milan menewaskan Manchester United, pasukan jiran setempat Inter Milan dan pasukan gergasi Belanda, PSV Eindhoven. Sementara Livepool pula menunjukkan reputasi pasukan bukan pilihan dengan mengatasi Bayer Leverkusen, satu lagi gergasi Itali iaitu Juventus dan juara liga musim 2004-2005 yang dibimbing Jose Mourinho, Chelsea. Il Diavolo dianggap pasukan pilihan kerana mempunyai ramai pemain berpengalaman yang sudah merasai pingat kejuaraan sama ada di peringkat domestik atau di peringkat Eropah. Antara pemain utama mereka ialah legenda Itali Paulo Maldini, jeneral tengah Belanda Clarence Seedorf dan Pemain Tengah Terbaik Eropah 2005, Kaka. Walaupun dianggap pasukan bukan pilihan, pengurus Liverpool ketika itu Rafael Benitez berkata, “Mungkin Milan pasukan pilihan tetapi kami mempunyai keyakinan dan kami boleh menang.” Kenyataan Benitez turut disokong oleh pengurus legenda Arsenal Arsene Wenger, “Liverpool merupakan pasukan pilihan kerana Milan kelihatan letih dari segi fizikal dan mental selepas kalah merebut kejuaraan Scudetto. Saya rasa mereka tidak pernah ada peluang sebaik ini untuk mengalahkan Milan.”

Rafa memilih formasi 4-4-1-1 dengan Harry Kewell sebagai pemain sokongan di belakang Milan Baros yang dipilih menggantikan penyerang Perancis, Djibril Cisse. Sementara pengendali di bahagian tengah ialah legenda Liverpool, Steven Gerrard dan bekas perancang Real Sociedad, Xabi Alonso dengan Dietmar Hamann berada di bangku simpanan. Ancelotti pula memilih formasi 4-4-2 dengan Hernan Crespo dipilih sebagai regu Andriy Shevchenko mengatasi Jon Dahl Tomasson dan Filippo Inzaghi. The Reds memilih warna merah sebagai jersi pilihan sementara Rossoneri memilih jersi berwarna putih.

Babak pertama menyaksikan Milan mendominasi permainan dengan Maldini menjaringkan gol pertama pada minit pertama perlawanan. Ini menjadikan beliau penjaring paling tua dalam sejarah kejohanan. Ini disusuli dengan jaringan kedua dan ketiga Milan melalui Crespo pada minit ke-39 dan ke-44 perlawanan. Liverpool cuba melawan tetapi kebanyakan percubaan mereka berjaya dinafikan Dida. Malah rayuan mereka untuk mendapatkan penalti tidak dilayan pengadil walaupun jelas pemain pertahanan Milan, Alessandro Nesta melakukan kesalahan. Milan juga beberapa kali berusaha menambah jaringan tetapi cubaan mereka dipatahkan oleh penjaga gol Jerzy Dudek dan dibatalkan pembantu pengadil kerana ofsaid. Selepas rehat separuh masa, penyokong Liverpool jelas merasakan ini bukan malam mereka dan berharap situasi memalukan ini berakhir dengan segera, satu sentimen yang dikongsi oleh bos legenda mereka pada masa rehat. Para pemain senior seperti Vladimir Smicer, Sami Hyypia dan Luis Garcia sedar mereka perlu bangkit pada babak kedua sekiranya mahu menang.

Untuk babak kedua, Benitez mengeluarkan bekas bek kanan Fulham, Steve Finnan dan membawa masuk Hamann untuk mengukuhkan jentera tengah. Hamann bergandingan dengan Alonso untuk merantai pergerakan Kaka dengan Gerrard diberi lesen untuk menyerang. Manakala Smicer yang menggantikan Kewell pada awal babak pertama dan bek kiri, John Arne Riise diberi peranan sebagai bek sayap kanan dan kiri. Bila mengenang saat itu Hamann bercerita, “Pengurus memberitahu saya untuk memanaskan badan sebelum rehat. Beliau mahukan saya mengawal Kaka. Saya tak fikir mustahil untuk kita ubah situasi ini. Tetapi dalam bilik persalinan semasa rehat, Rafa Benitez nampak tenang. Beliau berkata, “Kita merupakan Liverpool F.C, kita ada ramai penyokong, kita tidak akan disembelih. Kalau kita dapat menjaringkan gol, kita boleh meneruskan dari situ.” Ramai merasa muram termasuk Gerrard semasa Benitez berucap tetapi kembali bermotivasi untuk keluar dan menyerang Milan untuk lihat apa berlaku seterusnya. Keyakinan Rafa bersebab selepas melihat keadaan pemain Milan yang masih belum pulih dari saingan kejuaraan liga Scudetto.

Pada babak kedua, apa yang dikatakan Benitez menjadi kenyataan. Pada minit awal babak kedua, percubaan Shevchenko dinafikan oleh Dudek dan Gerrard memulakan kebangkitan The Reds dengan jaringan pada minit ke-54. Dua minit selepas itu, Smicer menjaringkan gol jarak jauh menewaskan Dida. Pada minit ke-60, Liverpool dihadiahkan sepakan penalti selepas Gennaro Gattuso menjatuhkan Baros dalam kotak penalti. Alonso mengambil penalti tersebut tetapi berjaya ditampan Dida namun Alonso berjaya menolak bola masuk ke dalam gawang. Tiada siapa boleh menceritakan apa yang berlaku dalam tempoh 10 minit itu. Ancelotti sendiri bila ditanya soal itu berkata, “Saya tak fikir sesiapa boleh menjelaskan apa yang berlaku.” Hamann pula berpandangan, “Tiga gol dalam tempoh enam minit. Mesti ada di luar sana fikir, “Ini khayalan semata-mata. Saya mesti bermimpi.” Dan bila Shevchenko terlepas peluang menjaringkan gol, saya tahu Liverpool boleh menang melalui penalti.” Crespo menambah, “Saya fikir gol saya telah membantu Milan menang tapi saya tahu bila Dudek berjaya menafikannya, kami sudah boleh ucap selamat tinggal kepada trofi Liga Juara-Juara.” Kedua-dua pasukan terus berusaha berjaya menambah jaringan tetapi Dida dan Dudek berjaya menafikan semua cubaan yang datang sehingga tamat permainan 90 minit.

Pada masa tambahan, kedua-dua pasukan berusaha memecah kebuntuan tetapi gagal walaupun kembali disegarkan dengan kehadiran pemain gantian masing-masing. Benitez mengeluarkan Baros dan membawa masuk Cisse sementara Milan yang terdesak mengeluarkan Seedorf dan Crespo serta memasukkan Tomasson dan Serginho. Dudek mengenang final tersebut dengan berkata, “Nampak macam sudah selesai pada separuh masa pertama. Ucapan pengurus ialah mengelakkan pasukan dimalukan tetapi pengurus turut menyatakan jika kami boleh menjaringkan gol dalam tempoh 10 minit selepas rehat, kami masih berpeluang. Itulah yang kami lakukan dan Milan amat terkejut. Anda boleh merasakan suasana berubah. Kami rasa gembira kerana dapat heret ke penentuan sepakan penalti sementara dari kedudukan Milan, mereka pasti kecewa.”

Ancelotti sendiri bersetuju dan berkata, “Penalti lebih banyak berkisar kepada psikologi dan juga teknik.” Atas sebab itulah apabila Serginho mengambil sepakan penalti pertama dan berjaya menyepak melepasi palang, ia sebenarnya menunjukkan Milan tidak mempunyai ketahanan mental dalam situasi sebegini. Dan The Reds turut bersedia dengan latihan sepakan penalti sehinggakan Dudek tahu siapa pemain Milan yang akan membuat sepakan tersebut. Malangnya, kebanyakan penyepak lebih memilih arah bertentangan berbanding nota yang disediakan pasukan kejurulatihan Benitez. Jadi penjaga gol Reds ini mengambil nasihat daripada Jamie Carragher dan membuat rutin tarian spageti seperti yang dilakukan Bruce Grobbelear pada final tahun 1984. Dudek berkata, “Saya turut melakukan rutin tersebut. Ia tidak memberi kesan kepada Jon Dahl Tomasson dan tidak mengganggu Kaka juga. Tetapi ia memberi kesan kepada yang lain. Jon kemudian menyebut selepas perlawanan berdiri di hadapan garisan gol sepatutnya tidak dibenarkan tetapi dibenarkan pengadil. Orang lupa Dida turut lakukan perkara sama bila Rossoneri menang final dua tahun lepas melalui sepakan penalti mengatasi La Vecchia Signora (Juventus). Orang cuma ingat siapa menang saja.”

Dudek kemudian menambah, “Penalti merupakan ujian ketahanan mental paling getir bagi mana-mana penjaga gol. Saya amat fokus sampai saya tidak sedar penalti Shevchenko yang saya selamatkan itu menandakan kami telah menang. Bila saya nampak rakan-rakan sepasukan berlari ke arah saya, baru saya tahu. Ianya amat bermakna untuk menyumbang kepada kemenangan ini bukan saja pada masa penalti tetapi pada permainan sebenar. Adik saya menelefon pada hari Khamis dan menggambarkan tindakan saya menyelamatkan sepakan percuma Shevchenko pada akhir masa tambahan seperti detik Tangan Tuhan Maradona. Tindakan menafikan sepakan percumanya pada awal separuh masa kedua sangat penting seperti pada akhirnya. Saya nampak pada saat akhir dan berjaya menampan sepakan tersebut. Sekiranya ia masuk, saya tak rasa ia akan berlarutan ke penentuan sepakan penalti.”

UEFA mengisytiharkan Gerrard sebagai pemain terbaik perlawanan akhir. Tetapi ada juga beberapa pemain yang patut dipertimbangkan untuk anugerah tersebut. Shevchenko tidak bernasib baik kerana empat kali dinafikan Dudek, satu percubaan dipatahkan pemain pertahanan Djimi Traore dan satu lagi dibatalkan kerana ofsaid. Dudek juga patut tersenarai kerana memberi persembahan cemerlang di hadapan gawang Liverpool untuk memastikan mereka terus berpeluang sampai ke penentuan sepakan penalti.

Kejayaan Liverpool ini sangat bermakna kerana mereka pasukan Inggeris pertama memenangi Liga Juara-Juara Eropah selepas Manchester United melakukannya pada tahun 1999. Memandangkan mereka berjaya menang buat kali kelima, mereka dibenarkan menyimpan trofi dan memakai lencana yang menunjukkan pencapaian kelab dalam Liga Juara-Juara Eropah. Perlawanan ini turut menjadi perlawanan terakhir bagi mana-mana pemain yang tidak diperbaharui kontrak seperti Smicer. Kontrak Smicer memang tidak akan diperbaharui sebelum perlawanan tersebut dan baginya, inilah peluang untuk menamatkan karier Liverpoolnya dengan bergaya. Beliau berkata, “Sebelum final, saya amat bersemangat untuk turun. Inilah perlawanan terakhir saya dengan Liverpool dan saya bertekad untuk menamatkannya dengan bergaya. Saya merasa bebas dalam kepala dan itulah motivasi saya, untuk lakukan yang terbaik pada perlawanan terakhir saya. Saya mahu menikmati perlawanan besar ini.” Selepas berjaya menyempurnakan penalti kedua The Reds, Smicer mencium lencana kelab di hadapan penyokong Liverpool.

Kejayaan Liverpool menjulang Liga Juara-Juara Eropah dilihat turut menyumbang kepada kejayaan mereka mengikat kontrak Gerrard selama empat tahun berikutnya. Bukanlah sesuatu yang baru khidmatnya diintai ramai termasuk Mourinho semasa tiba di Stamford Bridge setahun sebelumnya. Namun Gerrard terus setia bersama Liverpool sehingga tahun 2015 sebelum menamatkan karier bersama pasukan Major League Soccer (MLS), Los Angeles Galaxy. Kini selepas berkhidmat sebagai jurulatih bawah 18 Liverpool dari tahun 2017 hingga April 2018, beliau menjadi pengurus terbaru gergasi Scotland Glasgow Rangers. Kejayaan ini juga turut mengubah peraturan UEFA untuk membenarkan pemenang mempertahankan kejuaraan mereka dan layak secara automatik tetapi mengatasi pasukan terbawah yang mengisi kedudukan kelayakan ke Liga Juara-Juara Eropah.

Bagi dua jurulatih yang muncul pada pentas ini, mereka berdua kembali bertemu pada final 2007 di Stadium Olimpik Athens menerusi pasukan sama, Liverpool dan A.C Milan. Bagaimanapun, ulangan Istanbul tidak berlaku dengan Milan berjaya mengatasi The Reds 2-1 hasil dua jaringan Filippo Inzaghi. Benitez kemudiannya berkelana ke Inter Milan (2010), Chelsea (tugasan sementara 2012-2013), Napoli (2013-2015), Real Madrid (2015-2016) dan terbaru, Newcastle United. Sementara Ancelotti pula berkhidmat dengan Chelsea (2009-2011), Paris Saint Germain (2011-2013), Real Madrid (2013-2015) dan Bayern Munich (2016-2017).

Untuk final musim ini, semua sedia maklum Real Madrid dilihat pilihan utama mengatasi Liverpool. Tetapi jika Jurgen Klopp meneruskan magisnya seperti yang dilakukan ke atas Porto, Manchester City dan A.S Roma seperti yang pernah dilakukan Rafa 13 tahun lepas, siapa tahu ulangan Istanbul kembali berulang di Kiev.

SUMBER

Wilson, Paul, Oliver, Brian dan Mochlinski, Kaz. (2005). The Guardian. The miracle of Istanbul. https://www.theguardian.com/football/2005/may/29/newsstory.sport12


Kenapa Babi Kebal Covid-19?

Semua mesti naik muak dengan apa-apa saja benda berkaitan dengan COVID-19. Tidak pelik – sebab isu ini sudah berlarutan terlalu lama.

Mula Disember 2019 sampailah hari ini, masih belum ada kesudahan walaupun COVID-19 semakin ditewaskan.

Cuma dalam dunia saintifik, COVID-19 adalah topik sangat menarik kerana masih banyak benda saintis belum tahu. Sampai hari ini belum ada nokhtah mengesahkan kedatangan SARS-CoV-2.

Sama ada 1) virus mula merebak daripada pasar basah Wuhan atau 2) virus berevolusi secara semulajadi dan dibawa ke pasar basah Wuhan kerana titik keramaian. Yang pasti, Wuhan adalah mangsa pertama dalam pandemik ini.

Ramai orang sudah merasa azab SARS-CoV-2. Sama seperti Influenza, virus SARS-CoV-2 juga bersifat reverse zoonosis (Ayudhya & Kuiken, 2021).

Untuk pengetahuan semua, zoonosis adalah definisi saintifik sesuatu kuman merebak daripada haiwan ke manusia. Kalau reverse zoonosis pula, kuman zoonosis yang kembali ke haiwan.

Kira senang cakap, virus SARS-CoV-2 yang ada pada manusia merebak ke haiwan pula. Banyak haiwan sudah terjejas, seperti gorila, harimau dan kucing serta anjing.

Babi seolah-olah kebal pula. Kenapa?

Dasar Babi Yang Kuat Imuniti

Persepsi umum menyatakan babi ada banyak kuman sampai boleh kebal SARS-CoV-2. Ini persepsi umum sajalah. Tidak boleh pegang sepenuhnya, kalau ingin mengkaji secara saintifik.

Banyak eksperimen dibuat untuk memahami kenapa SARS-CoV-2 membabi apabila didedahkan pada babi. Saintis kena bagi dos SARS-CoV-2 yang tinggi baru babi disahkan positif.

Masalah sekarang: hanya babi tersebut sahaja yang positif. SARS-CoV-2 takkan merebak ke babi lain. Bayangkan sebuah keluarga babi. Bapa Babi pergi kerja untuk menafkahi Ibu Babi dan Anak-Anak Babi.

Sebagai bapa, kenalah kerja. Babi pun malu nak jadi macam manusia yang lari daripada tanggungjawab nafkah sampai kena naik mahkamah.

Kebetulan Bapa Babi terkena SARS-CoV-2. Balik rumah jumpa keluarga. Tetapi SARS-CoV-2 takkan merebak, kerana dalam babi statusnya hanyalah self-limited (Nelli, et al., 2021).

Jadi kerja saintis adalah untuk mengenal pasti kenapa SARS-CoV-2 bersifat sedemikian pada babi. Universiti Iowa pun meluluskan kajian. Dan mereka mendapati babi sebenarnya mudah terkena jangkitan.

Babi ada satu keistimewaan. Selepas terkena jangkitan, sel-sel berkenaan akan mengalami proses apotopsis. Dengan kata mudah, sel-sel terjangkit SARS-CoV-2 akan bunuh diri terus… menyelamatkan organisme itu sendiri.

Nukleus sel babi yang terkena jangkitan terus pecah menjadi cebisan-cebisan yang membunuh sel tersebut. Sel-sel sihat elok tidak mengharungi apa-apa perubahan.

Apabila sel babi bunuh diri, maka SARS-CoV-2 perlu bekerja keras (dos lebih tinggi). Virus perlu rosakkan sebanyak mungkin sampai tidak sempat apotopsis.

Kepantasan Apoptosis Babi

Mungkin ada yang fikir – jika proses apoptosis menyelamatkan babi, kenapa manusia tidak boleh buat benda sama? Puncanya, manusia dan babi ada fitrah apotopsis.

Tetapi apoptosis babi sebenarnya 100 kali ganda lagi pantas untuk dibandingkan dengan apoptosis manusia.

Berbeza dengan manusia yang lebih cenderung menjalankan proses necrosis (kematian sel yang tidak terkawal seperti apotopsis).

Dapatan ini memberi titik pemahaman pertama tentang punca babi agak kebal.

Sekarang kalian yang membaca kena share artikel ini, sebab tujuan kami tulis artikel ini adalah untuk minta saintis-saintis Iowa kaji apoptosis sel manusia yang tidak pandai bagi signal. Kerana unsur kebabian dalam kalangan mereka perlu dikaji.

RUJUKAN:

Ayudhya, S., & Kuiken, T. (2021). Reverse Zoonosis of COVID-19: Lessons from the 2009 Influenza Pandemic. Veterinary Pathology. 58 (2): 234-242.

Nelli, R., et al. (2021). Enhanced apoptosis as a possible mechanism to self-limit SARS-CoV-2 replication in porcine primary respiratory epithelial cells in contrast to human cells. Cell Death Discovery. 7 (1).


Sebenarnya Masa Tidaklah Tetap…

Masa, menurut persepsi kita, adalah sesuatu yang takkan berubah. Berubah di sini maksudnya, kalau 1 saat tu, sepanjang hayat kita, kita akan rasa satu saat tu sama je. Tak pernah lagi panjang satu saat tu rasa lain.

Kan?

Tapi, definasi masa sendiri adalah sesuatu yang relatif. Maksudnya di sini, kita kata satu hari di bumi adalah 24 jam, sebab bumi mengambil masa 24 jam untuk buat pusingan di atas paksinya (yang menjadikan malam dan siang).

Katakan anda duduk di planet Marikh. Panjang 1 hari yang anda rasa adalah 25 jam, kerana Marikh mengambil masa 25 jam untuk membuat putaran mengelilingi paksinya.

Maka untuk membuat definasi masa yang lebih tepat, sebenarnya, masa adalah kadar perkiraan berkala bagi sesuatu peristiwa.

Untuk contoh yang diberi tadi, peristiwanya adalah sehari. Maka definasi sehari bagi Bumi adalah 24 jam, dan definasi sehari bagi Marikh adalah 25 jam. Pastinya definasi sesaat bagi Marikh juga akan berbeza dengan sesaat di Bumi, berdasarkan argument di atas.

Maka, apabila kita ingin menerbitkan satu jenis masa yang universal, masa yang semua orang boleh cakap “Oh, masa kau sama dengan masa aku”, maka kita juga kena guna sesuatu yang universal; sesuatu yang semua orang boleh persetujui bersama.

Apa bendanya itu?

Cahaya.

Kelajuan cahaya ini telah dikaji dengan amat luas, oleh ramai saintis. Maxwell menyatakan bahawa kelajuan cahaya adalah tetap, tak kisahlah walau siapa pun yang mengira kelajuan tersebut. Hal ini telah dibuktikan secara matematik (mathematically proven) oleh ramai lagi tokoh-tokoh matematik dan fizik seperti Henri Poincaré dan Hendrik Lorentz.

Maka, hari ini kita akan akhiri tajuk mengenai Teori Relativiti Khusus, dan harapnya di akhir bacaan, pembaca akan faham apa maksudnya Pengembangan Masa (Time Dilation), situasi di mana masa adalah berbeza untuk dua orang dalam situasi berbeza.

Argument ini adalah mudah untuk dihadam. Sekiranya di akhir bacaan, pembaca masih kurang jelas mengenai situasi yang penulis terangkan, pembaca dinasihatkan untuk membuka pautan yang telahpun penulis sediakan.

Jadi, bergerak ke Gedanken eksperimen kita, mula-mula, kita akan bayangkan dua orang, Abu dan Ali. Abu akan berada bumi, dan Ali akan berada dalam kapal angkasa lepas yang amat laju.

Jadi, Ali ada bawak satu jam ni. Jam ni dipanggil sebagai Jam Cahaya. Cara jam ni berfungsi adalah senang. Cahaya akan bergerak dari satu sumber (laser), naik ke cermin, dan memantul semula ke sumber (rujuk gambar kiri).

Kita akan definasikan satu saat sebagai masa untuk satu pantulan berlaku.

Sekarang, adalah menarik untuk bagitau yang Ali melihat jam tu berfungsi dari dalam kapal angkasa dia. Maksudnya, dari perspektif dia, cahaya tu keluar, kena cermin dan pantul balik dalam keadaan cahaya tu bergerak lurus (dari bawah, pergi ke atas, turun ke bawah semula).

Untuk Abu pulak, oleh sebab dia melihat kapal angkasa Ali bergerak, dan pada masa yang sama Jam Cahaya Ali turut bergerak, dia takkan nampak pergerakan cahaya tu sebagai satu garisan lurus.

Sebaliknya, pergerakkan kapal angkasa Ali ke kanan, akan “menarik” pergerakan jam cahaya Ali, menjadikan satu saat, menurut perspektif Abu, adalah tempoh bagi cahaya dari bawah kiri, bergerak ke atas tengah, dan akhirnya kembali ke sumber di kanan bawah, sebab kapal angkasa tu sendiri bergerak dari kiri ke kanan (rujuk gambar kanan).

Hal ini memberi satu indikasi baru. Masa untuk Ali, menurut persepsi Ali, adalah masa yang normal. Namun begitu, untuk Abu, Abu akan melihat masa Ali dalam kapal angkasa yang sedang bergerak sebagai lebih panjang daripada masanya sendiri di bumi.

Fenomena masa yang tak sama antara dua orang pemerhati ini dipanggil sebagai Pengembangan Masa (Time Dilation).

Fenomena Time Dilation ini dah pun dibuat secara eksperimentasi.

Pada tahun 2005, National Physical Laboratory di UK dahpun melakukan eksperimen ini dengan menggunakan jam Caesium. Jam Caesium ni gunakan getaran atom Caesium sebagai indikator masa, di mana dalam masa satu saat adalah bersamaan dengan 9,192,631,770 getaran atom Caesium.

Apa yang National Physical Laboratory buat adalah hantar jam Caesium tadi dengan menggunakan kapal terbang, dan buat perbandingan dengan jam yang ada di permukaan Bumi.

Beza jam dalam kapal terbang (jam Ali tadi) dengan jam yang ada dekat bumi (jam Abu) adalah dalam lingkungan 16.1 nano saat. That is like 0.00000000016 saat kot! Ada beza ke? Haha.

Jadi konklusinya di sini adalah:

– Tiada masa yang universal. Masa sebenarnya adalah relatif.

– Untuk objek yang bergerak, masa akan jadi lebih panjang berbanding objek yang tak bergerak. Namun begitu, fenomena ini kebiasaannya takkan dirasai dalam keadaan biasa, sebaliknya akan kelihatan signifikan apabila kita bergerak menghampiri kelajuan cahaya.

– Jam Caesium yang digunapakai dalam eksperimen tu dahpun digunapakai dalam kebanyakan sistem jam digital. Pembaca boleh cari di google kalau nak beli. Paling murah RM 69.00 rasanya.

P.S: Ada satu lagi faktor Pengembangan Masa, iaitu akibat dari Graviti. Pengembangan masa akibat graviti ini adalah idea asas yang digunapakai dalam filem fiksyen sains popular, Interstellar.

Pautan dan rujukan:

Analogi Ali dan Abu oleh Prof Brian Cox – https://www.youtube.com/watch?v=-O8lBIcHre0

Link eksperimen oleh National Physical Laboratory: http://www.npl.co.uk/upload/pdf/metromnia_issue18.pdf

Einstein A. (1905). “Zur Elektrodynamik bewegter Körper”. Annalen der Physik (in German). 17: 890–921. Bibcode:1905AnP…322..891E. doi:10.1002/andp.19053221004. ” English translation: Perrett, W; Jeffery, GB (tr.); Walker, J (ed.). “On the Electrodynamics of Moving Bodies”. Fourmilab. Retrieved 2009-11-27.


Benarkah Sloth Mamalia Paling Perlahan Di Dunia?

Sloth seekor mamalia yang dikategorikan sebagai mamalia paling perlahan di dunia. Nama sainstifik bagi haiwan mamalia ini ialah Choloepus Hoffmani. Namun, haiwan mamalia ini mempunyai perbezaan keluarga. Walau bagaimanapun, mereka tetap mempunyai cara hidup yang sama. Yang membezakannya ialah kuku pada tangannya. Populasi mamalia ini kebanyakkan berada di Amerika Tengah dan Amerika Selatan.

Pemakanan

Dari segi pemakanan pula, mereka dikategorikan sebagai Omnivor kerana mereka lebih gemar memakan serangga dan tumbuh-tumbuhan malah kadang-kala mereka juga makan daun kering. Disebabkan mereka hanya memakan tumbuh-tumbuhan, penghadaman mereka sangat perlahan. Maka, tenaga yang hasil dari penghadaman makanan mereka agak sedikit. Oleh sebab itu, ia dikatakan sebagai haiwan mamalia paling perlahan.

Ciri – ciri fizikal

Sloth mempunyai kuku yang panjang dan juga tajam agar genggaman mereka lebih kuat dan kukuh ketika bergayut di dahan dan juga ranting. Anggaran saiz Sloth boleh membesar sehingga 50-60 cm panjang bersertakan ekor yang berukuran lebih dari dari 7 cm panjangnya.

Salah satu masalah pada mamalia ini apabila mereka berada dalam keaadan sejuk. Ini kerana mamalia ini sudah terbiasa dengan suhu badan yang beranggaran 30-34 0C. Disebabkan suhu di dalam kawasan habitat mereka di Amerika Selatan agak sederhana, mereka dapat membiasakan. Bagi seekor ibu Sloth pula, jika dia berada dalam keadaan sejuk atau dalam suhu sekeliling rendah dari suhu badan mereka, mereka akan menjadi sakit malah lagi menyakitkan apabila dia masih menyusukan anak mereka yang boleh mengakibatkan mati kelaparan.

Selain itu, spesies  Sloth dibahagikan kepada 2 iaitu :-

2. Three-toed sloth

Perbezaan Sloth bukan dimaksudkan kepada bilangan kakinya tetapi pada jarinya. Walau bagaimanapun, Sloth yang mempunyai dua jari dikatakan lebih aggresif berbanding dengan Sloth yang mempunyai tiga jari.

Mari kita jawab persoalan di atas. Benarkah Sloth mamalia paling perlahan di dunia?

Jawapannya adalah benar. Sloth ialah haiwan mamalia paling perlahan di dunia. Yang mampu bergerak selaju 20 -25 km/h. Disebabkan mereka gemar memakan tumbuh-tumbuhan dan juga serangga kecil, tenaga yang dapat dihasilkan terlalu sedikit. Oleh sebab itu Sloth sebagai haiwan mamalia paling perlahan. Tetapi, ketika Sloth berada di tanah, kemampuan dia untuk bergerak makin terbatas. Malah semakin perlahan dari kelajuan yang biasa dia bergerak.

Tahukah anda?

Sloth juga lebih pandai berenang malah mereka juga boleh berenang dengan gaya luak lentang (backstroke). Sebelum mereka berenang, mereka akan menjatuhkan diri mereka dari sebatang pokok dengan bersahaja. Keupayaan mereka berenang hampir sama laju dengan pergerakan mereka ketika bergayut di atas pokok.

Rujukan

Sloth Facts: Habits, Habitat & Diet | Alina Bradford, LiveScience Contributor | May 21, 2014


Bahasa Melayu Ialah Bahasa Islam

Mutakhir ini kecoh di alam maya berkenaan proses
Arabisasi yang melanda anak muda Melayu Malaysia. Perkara ini sedikit sebanyak
telah menyebabkan perbalahan dan pertelagahan di antara pro-Arabisasi,
pro-Melayu dan juga pro-pembaratan. Ada yang menyanggah pada apa-apa perubahan
manakala ada yang menyanjung perubahan.

Ramai juga yang menyatakan dengan rasa takut akan
fenomena ini sebagai petanda betapa menyemaraknya proses Islamisasi yang
berlaku di Malaysia. Malah ada yang gatal mulut mengatakan ini merupakan proses
talibanisasi yang akan membawa kepada pembentukkan negara Taliban. Sesungguhnya
kenyataan-kenyataan ini menunjukkan kekeliruan yang nyata terhadap makna setiap
istilah itu.

Ramai yang menganggap bahawa Islamisasi itu cukuplah
sekadar dengan menempelkan nama Islam ke atas sesuatu nama seperti bank Islam,
busana Islam, dan lain-lain atau memakai yang zahir sudah cukup walaupun secara
batinnya mungkin berlawanan atau mengelirukan seperti pemakaian busana Arab
sudah cukup sebagai piawai taraf Islamik seseorang.

Sesungguhnya penulis lebih suka menganjurkan makna
Islamisasi yang ditakrif oleh Syed Muhammad Naquib Al Attas yakni;

“…pembebasan
manusia pertamanya sekali daripada sihir, tahyul, animisme, tradisi bersifat
bangsa dan kebangsaan, dan akhirnya daripada kawalan sekular ke atas akal
(reason) dan bahasanya”

Di sini kita dapat melihat bahawa Islamisasi teramat
berkait-rapat dan erat dengan perubahan dalam sistem bahasa yang digunakan.
Perubahan yang dimaksudkan bukanlah hanya perubahan istilah-istilah yang
terjadi dalam proses Arabisasi seperti penggantian kosa-kata saya/aku kepada
‘ana’ atau proses pembaratan seperti ‘I’. Akan tetapi ianya melibatkan kunci
kata penting yang menayangkan cara kita berfikir dan pandangan alam penutur
tersebut yang dipanggil ‘Weltanschauung’ atau
‘Worldview’.

Sekarang setelah kita memahami makna yang sebenar dan
hakiki, barulah kita meninjau perubahan-perubahan yang berlaku dalam bahasa
Melayu.

Sebenarnya Bahasa Melayu telah melalui pelbagai perubahan dan pengaruh. Pengaruh dari segi kemasukan daftar kata bahasa asing hinggalah kepada perubahan sistem tulisan. Namun, hingga kini pengaruh yang paling menyerlah dan menusuk ke kalbu ialah pengaruh Islamisasi terhadap Bahasa Melayu yang kekal hingga ke hari ini.

Malah pengaruh ini telah meletakkan bahasa Melayu, mengikut takrif SM Naquib Al Attas, sebagai salah satu rumpun bahasa Islam. Bahasa Islam menurut Prof Al Attas ialah bahasa baru yang terbentuk hasil pertembungan dengan agama Islam sehingga ianya berubah sepenuhnya zahir dan batin. Bahasa-bahasa lain yang telah melalui proses ini ialah bahasa Arab pasca turunnya wahyu, bahasa Turki Uthmaniah, bahasa Urdu, bahasa Parsi, bahasa Berber dan bahasa Melayu.

Bahasa Melayu kuno yang pada asalnya ditulis dengan
aksara Sanskrit dan Pali telah berubah secara zahir dan batin dengan penyerapan
tulisan Arab diubah-suai menjadi tulisan Jawi. Bahasa Melayu Baru inilah yang
telah menyebar-luaskan pengaruhnya di setiap ceruk alam Melayu ini. Kekuatan
yang dimilikinya setelah memeluk ruh baru telah menjadikannya berdaya saing dan
berjaya menembusi daerah baru sehingga menjadi bahasa antarabangsa.

Kita harus akui bahawa sesungguhnya dan sememangnya
terdapat pengaruh Hindhu-Buddha di dalam bahasa Melayu namun saat ini tiada
bukti yang kukuh mengatakan bahawa bahasa Melayu Kuno itu berdiri setaraf
bahasa Melayu walaupun telah mencapai taraf lingua franca.

Pengaruh Islamisasi itu lebih menyerlah dapat dikesan
dengan huruf-huruf Jawi yang merupakan pinjaman daripada tulisan Arab yang kemudiannya
diubah-suaikan dengan ditambah lagi lima huruf baru. Lima huruf baru ini ialah
huruf cha, nga, pa, ga dan nya. Kesemua huruf tersebut merupakan kearifan
tempatan yang telah mengubah-suai huruf-huruf Arab supaya menepati lidah
penutur bahasa Melayu.

Kemasukkan kosa kata Arab ke dalam kamus bahasa Melayu
menunjukkan proses Islamisasi bahasa Melayu. Proses ini ditandai dengan
kosa-kata utama agama Islam ke dalam perbendaharaan bahasa Melayu seperti;

Allah, Nabi, ilmu,
adab, sahabat, ulama, insan, akhirat, fikir dan adil.

Islamisasi juga berlaku dengan pengubahan rohani, makna
dan semantik perkataan yang masih mengekalkan ejaan zahir yang asalnya seperti
yang berlaku pada istilah pra-Islam seperti;

Tuhan, sembahyang,
puasa, syurga, neraka, dosa, pahala

Selanjutnya penukaran gelaran bagi ketua negara daripada
Seri Maharaja, Seri Pikrama, dan Seri Dewa Raja kepada Sultan menunjukkan
betapa eratnya hubungan di antara ketamadunan alam Melayu dengan ketamadunan
Arab-Islam. Malah eratnya Islamisasi ini juga menerjah ke setiap rumah orang
Melayu dengan pengambilan nama hari Arab iaitu Isnin (Ithnain), Selasa
(Thalathah), Rabu, Khamis (Khomis), Jumaat (Jumu’ah), Sabtu (Sabtu) dan Ahad.

Perpindahan punca ilmu juga turut berlaku iaitu daripada
Lautan Hindi dan Benua India kepada Timur Tengah dengan dapat disaksikan
melalui penghasilan manuskrip ilmu beraksarakan Jawi secara meluas dan sangat
banyak judulnya meliputi pelbagai cabang-cabang ilmu; di mana belasan ribu
tersimpan kemas di luar alam Melayu seperti di benua Eropah, Amerika dan negara
Rusia.

Namun begitu, penulis ingin mengingatkan kepada pembaca
bahawa sesungguhnya proses Islamisasi yang berlaku semenjak ianya bertapak di
Samudera-Pasai tidaklah merujuk kepada proses Arabisasi yang berlaku semenjak
dua menjak ini. Proses Islamisasi ini lebih perlahan tetapi mendalam bukan
hanya laksana pelitur menutup pokok dan jika dikikis sedikit akan nampak
batinnya yang berbeza.

Islamisasi bukanlah hanya melambakkan kosa-kata bahasa
Arab atau Inggeris ke dalam perbendaharaan bahasa Melayu secara berterabur dan
semborono seperti proses Arabisasi dan Pembaratan namun ianya jugak mengubah
semantik dan makna kosa kata pra-Islam supaya lebih cocok dengan Islam. Penyerapan
kosa kata Arab-Islam ini telah melalui proses pemeribumian sehinggakan
penuturnya sendiri tidak merasa janggal dan sesuai dengan lidah Melayu.

Proses Islamisasi yang berlaku melalui dua cara ini yang
dimulai dengan perpindahan istilah penting dalam pandangan alam Islam ke dalam
bahasa Melayu secara menyeluruh zahir dan batin. Kemudian diikuti Islamisasi
istilah bahasa Melayu pra-Islam yang mengukuhkan lagi Islamisasi ke atas bahasa
Melayu. Ini penting dalam memastikan agar kekeliruan istilah agama Islam tidak
berlaku dengan penyerapan istilah-istilah tersebut secara mutlak.

Kini, tulisan Rumi mula menggantikan sepenuhnya tulisan Jawi dan ini secara tidak langsung telah merencatkan proses Islamisasi yang telah berlangsung selama 700 tahun di alam Melayu. Ini diganti dengan proses yang baru iaitu pensekularan bahasa Melayu dengan berbondong-bondong kosa kata penting peradaban Barat masuk ke dalam perbendaharaan bahasa Melayu yang tidak mampu ditapis lagi setelah benteng tulisan Jawi itu runtuh.

Malah bahasa Melayu yang telah mencapai taraf yang lebih global apabila berkongsi status sebagai rumpun bahasa Islam telah diceraikan daripada status itu dan kembali sebagai bahasa ‘daerah’ dan hanya mampu berhubung sejauh lautan hindi sahaja. Bahasa Melayu Jawi yang banyak diungkapkan secara prosa yang saintifik berbanding puisi telah kembali kepada nilai estetik sahaja akibat perumian tersebut. Puisi lebih dipentingkan kini berbanding prosa dan ini merupakan pemerosotan nilai kualiti bahasa tersebut.

Kesimpulannya di sini adalah agar pensejarahan bahasa
Melayu Baru haruslah menitik-beratkan pengaruh Islam dan pemusatan bahasa
Melayu di Semenanjung Tanah Melayu dan Sumatera bukannya pengaruh Hindu-Buddha
melalui pusatnya di Pulau Jawa dan Bali. Kita harus insaf bahawa Islamisasi
bahasa Melayu telah meningkatkan taraf bahasa kita ke tahap yang lebih tinggi
dari segi ilmiahnya mahupun dari segi nilai estetik.

Renungilah ungkapan di bawah ini;

Tuhan
yang Maha Esa!

Sesungguhnya pernyataan di atas ialah bahasa
Melayu asli dan bukti kukuh bahawa bahasa Melayu mampu menjadi
bahasa Islam dan menunjukkan Islamisasi ke atas bahasa Melayu telah lengkap.

RUJUKAN:


Kultus Penyembah Tuhan Matematik

Pada kira-kira tahun 700 sebelum masihi, terdapat satu gerakan ‘agama’ ataupun mungkin lebih tepat dipanggil sebagai ‘kultus’ (cult) yang menyembah matematik sebagai entiti Tuhan. Kultus ini berasal daripada Pythagoras, seorang ahli matematik ulung Yunani. Pythagoras mempunyai falsafah bahawa matematik merupakan kunci rahsia kosmos, alam dan kehidupan. Falsafah ini merupakan integrasi mistik dan matematik. Malah, perkataan ‘mathematics’ ini dicipta oleh Pythagoras yang bermaksud ‘disiplin belajar’.

Pythagoras dan mengikutnya (Pythagorean) lebih cenderung dan sesuai digelar sebagai ahli falsafah metafizik yang menjadikan nombor sebagai pusat doktrin mereka. Menurut Pythagorean, nombor merupakan entiti hidup dan prinsip sejagat yang meresap segalanya bermula dari langit sehinggalah pada etika manusia.

Falsafah Pythagoras ini telah menjadi satu bentuk kepercayaan bahawa matematik itu bukanlah ciptaan manusia, tetapi ia mampu wujud tanpa wujudnya manusia. Suatu persamaan matematik, tidak dicipta, tetapi ditemui oleh manusia.

Pythagoras mendefinisikan nombor pada dua asas utama, iaitu Intelektual dan Sciential. Intelektual bermaksud nombor mempunyai keabadian. Nombor merupakan akar dan asas untuk segala-galanya. Sciental pula bermaksud produk ataupun hasil daripada nombor tersebut. Manifestasi fizikal matematik yang membentuk realiti.

Ketaksuban Pythagoras pada nombor bermula daripada eksperimennya ke atas muzik dan pemerhatiannya ke atas angkasa. Pythagoras cuba untuk memahami hubungan antara matematik, muzik dan angkasa. Sebenarnya ada kisah bagaimana Pythagorean pada masa itu melihat nombor sebagai suatu bentuk manifestasi fizikal yang membentuk realiti. Tetapi penerangan itu memerlukan gambar rajah. Jadi, nak terangkan dalam tulisan, takut tak faham.

Kronologinya, Pythagoras menemui bagaimana nombor boleh manifestasi dalam bentuk fizikal. Selepas itu, Pythagoras menemui bagaimana susunan tetali yang betul dapat menghasilkan harmoni muzik yang cantik. Selepas itu, Pythagoras menemui bagaimana nisbah 1:1, 1:2, 1:3 dan seterusnya dapat menghasilkan melodi yang berbeza-beza.

Pythagoras merasakan hubungkait antara keharmonian muzik dan susunan nombor yang cantik ini merupakan suatu bentuk ‘kosmos’ (beautiful order of things) dan ‘harmonia’ (fitting together).

Dalam astronomi, Pythagoras sendiri percaya bumi berbentuk sfera kerana bentuk yang paling sempurna, tertinggi dan mempunyai nilai estetik dalam matematik adalah bentuk sfera. Dia juga menyatakan setiap planet bergerak mengikut orbitnya sendiri. Pembentukan buruj dan bintang di langit diperhati oleh Pythagoras mempunyai kecantikan bentuk dan matematiknya yang tersendiri.

Maka, Pythagorean sendiri terpesona dengan kejadian ini di mana gerakan bintang planet dan keharmonian muzik bergantung pada matematik untuk wujud dan manifestasi kecantikannya. Dikatakan Pythagorean mampu mendengar muzik daripada gerakan planet-planet di angkasa.

Antara lain yang membawa idea Pythagorean adalah ‘cosmic opposite‘ yang menyatakan setiap perkara mempunyai pasangannya masing-masing. Gaya hidup mereka pun lebih cenderung pada vegetarian. Mereka juga percaya pada kehidupan abadi dan perpindahan roh.

Menurut Pythagorean, Tuhan bukan ahli matematik, tetapi MATEMATIK ITU SENDIRI ADALAH TUHAN.


Kenapa Saintis ‘Merumput’ Terumbu Karang?

Isu perubahan iklim bukan lagi sekadar omong kosong tetapi realiti yang dihadapi semua hidupan di dunia ini. Salah satu hidupan yang terancam dengan isu ini ialah terumbu karang. Tetapi saintis mendakwa dengan ‘merumput’, ia sebenarnya membantu terumbu karang menghasilkan lebih banyak batu karang baru di laut.

‘Merumput’ di sini ialah membuang sejumlah besar alga daripada batu karang dan mengeluarkannya daripada laut. Seperti merumput membabitkan tumbuhan, rumput dan lalang boleh mengambil lebih banyak air dan tanah daripada tumbuhan yang ditanam. Jika dibiarkan, ia boleh mengakibatkan pertumbuhan tumbuhan tersebut terbantut.

Di laut, batu karang berdepan masalah pencemaran dan suhu air laut yang panas. Dengan alga wujud di sekitarnya, ia menyukarkan karang sebegini untuk berkembang.

Bagi ahli ekologi Hillary Smith dari Universiti James Cook, Australia, ia dilihat alternatif sementara yang dapat memberi rangsangan kepada pertumbuhan karang. Pada masa sama, beliau masih melihat pengawalan isu perubahan iklim sebagai rancangan terbaik untuk memelihara khazanah alam yang tidak ternilai ini.

Ada sebab dunia harus khuatir dengan keupayaan kesihatan batu karang dalam dunia yang semakin mencabar ini. Menjelang 2050, 90% batu karang dunia akan berdepan masalah tekanan haba. Sementara liputan alga kini didapati pada dua pertiga terumbu karang di seluruh dunia. Lebih membimbangkan, lebih separuh batu karang mati sejak tahun 1950-an.

Lantas, dengan menggalakkan aktiviti ‘merumput’ ini, ia bukan saja menggalakkan lebih ramai individu untuk membantu pemulihan batu karang. Malah, ia mampu merangsang minat terutama dalam kalangan anak muda bahawa isu perubahan iklim bukan omong kosong seperti didakwa sesetengah pihak.

Bagi menguji keberkesanan teori ini, Smith dan rakan-rakan penyelidiknya mengambil 12 plot bawah air sekitar Great Barrier Reef sebelum mengalihkan seberapa banyak alga yang ditemui. Setiap plot berkeluasan 270 kaki persegi dengan perbezaan kedalaman antara sembilan hingga 16 kaki. Secara purata, penyelam sukarelawan berjaya mengeluarkan 190 paun alga dengan 90% daripadanya meliputi kawasan terumbu karang.

Smith sendiri mengakui semasa memulakan projek ini pada 2018, beliau merasa skeptik sama ada kaedah ini dapat membantu terumbu karang atau tidak. Tetapi dengan batu karang menunjukkan perubahan positif, kaedah mudah ini dilihat membantu batu karang kembali sihat dan subur.

Begitupun, kaedah ini walaupun mudah tetapi memakan masa dan kos lebih-lebih lagi sekiranya keluasan kawasan terumbu karang besar. Selain itu, ada sesetengah makro-alga melekat pada batu karang dan sukar dialihkan dengan cara biasa.

Perkara ini dibangkitkan oleh pakar terumbu karang dari Universiti Oxford, Bryan Wilson. Wilson yang tidak terlibat dengan kajian Smith mendapati makr0-alga sebegini hanya boleh dialihkan dengan cara memahatnya daripada batu karang yang dinyatakan.

Walaupun mengakui aktiviti ‘merumput’ yang dijalankan menunjukkan impak positif, Wilson mengingatkan ancaman terbesar batu karang masih lagi perubahan iklim yang didorong oleh aktiviti manusia. Perkara itu turut dipersetujui Smith sambil menambah dengan mengurangkan gangguan antropogen secara besar-besaran, maka batu karang mempunyai peluang tinggi untuk bertahan.

RUJUKAN

Gibbens, S. (2022, 24 Februari). Why scientists are ‘weeding’ coral reefs. National Geographic.

Nota kaki

antropogen – sinonim untuk aktiviti manusia

Sumber gambar: Brian Moh/The Star


Graduan: Antara Kisah Dua Graduan

Dah jadi lumrah bagi kita, untuk mudah viral benda-benda yang pelik. Benda negatif, jahat, bodoh, biadap, gila, aib, fitnah dan sebagainya memang suka kita hebah-hebahkan.

Aku mencipta satu perumpamaan bagi menggambarkan fenomena ini iaitu, “Dalam sekawanan biri-biri putih, pasti kita akan lebih tertarik jika ada seekor biri-biri hitam”.

Manakala dalam pepatah Arab, “Bul ‘ala ZamZam, Fatu’raf” yang bermaksud, “Kencinglah di Telaga ZamZam, maka kamu akan menjadi terkenal”.

Kita sibuk memviralkan kisah graduan biadap sehingga namanya yang sebelum ini tidak kita kenal, kini disebut-sebut ramai. Bahkan, ada pihak yang mengangkat-angkat, memuja-muja dia bak seorang hero, ikon dan tokoh pejuang.

Dalam masa sama, janganlah kita lupa untuk mengangkat role model sebenar buat anak bangsa kita. Para pelajar yang telah bersusah payah mencipta kejayaan. Dua pelajar yang menerima Anugerah Pelajaran DiRaja iaitu Nur Athirah binti Rushami Zien dan Siti Madihah binti Situah Mokhtar.

Nur Athirah merupakan graduan dalam Ijazah Sarjana Muda Falsafah Undang-Undang dan Perniagaan dari UUM. Dengan CGPA 3.99, 7 semester berturut-turut memperoleh 4 flat sepatutnya menjadi kisah inspirasi yang lebih difokuskan berbanding kisah graduan biadap. Mana mungkin sama kisah kejayaan Athirah istiqamah dalam mempertahankan pointer sepanjang pengajian dengan kisah one shot moment yang hanya mengangkat placard buruk.

Siti Madihah merupakan graduan dalam Ijazah Sarjana Muda (Kepujian) Pentadbiran Perniagaan (Perbankan dan Kewangan Islam) dari UMK. Dengan CGPA 3.8, anak kepada penebar roti canai ini berjaya membanggakan kedua ibu bapanya.Ibunya yang merupakan suri rumah terpaksa menumpang kereta bapa saudara untuk ke majlis graduasi di universiti bagi melihat kejayaan anaknya ini. Bahkan, sepanjang pengajian, Madihah bertungkus lumus berniaga di samping belajar bagi meringankan beban kedua orang tuanya.

Dua kisah ini membuktikan bangsa Melayu boleh berjaya. Bangsa Melayu bukan orang yang bodoh, bukan orang yang malas, bukan orang yang tidak berdaya saing. Orang Melayu adalah bangsa yang hebat, tetapi kisah-kisah kehebatan mereka tidak diketengahkan. Yang sering ditumpukan adalah kisah anak Melayu yang merempit, dadah, tiktok dan sebagainya.

Sengaja aku memilih gambar Athirah dan Madihah yang lengkap berpakaian graduasi tidak seperti yang di tengah itu. Dan biarlah yang di tengah itu “menikmati kejayaan” palsunya itu sebagai seorang “hero” bersama golongan yang seangkatan dengannya.

Kelak dia akan tahu, “kejayaan” seperti itu tidak kekal lama bahkan akan memalukan dirinya semula. Bukankah dulu Adam Adli pun diangkat sebagai seorang pejuang? Tapi dimanakah dia sekarang tatkala dewa politiknya telah menang, adakah perjuangannya memansuhkan PTPTN turut menang?

* Ini kisah kejayaan dua orang pelajar yang sangat berinspirasi. Ayuh sebarkan seperti fitnah.


Kaum Sumer (5000 SM – 1900 SM): Pembina Peradaban Manusia Tertua Di Dunia

Tanah Mesopotamia yang terbentang luas di antara Sungai Tigris dan Euphrates serta berkedudukan di utara Teluk Parsi adalah tanah yang menjadi bukti wujudnya peradaban manusia paling pertama di dunia. Keadaan tanah yang lembab dan terdapat banyak lagun serta lopakkan air sepanjang laluan sungai berkembar itu menjadi penarik bagi manusia yang melalui kawasan tersebut yang mereka gelarkan sebagai Sabit Subur (The Fertile Crescent).

Manusia nomad yang berada di pergunungan Elam dari Timur dan dataran tinggi Anatolia di utara tertarik dengan kesuburan Sabit Subur kemudian menjalankan kehidupan tetap di sekitarnya. Kemudian dataran Sungai Tigris dan Euphrates dihuni manusia di mana bahagian hilir milik Orang Sumer dari timur manakala bahagian hulu milik Orang Amorite dari utara.

Orang Sumer yang menetap utara Teluk Parsi menganggap tanah itu adalah syurga yang diberkati tuhan. Sepanjang hilir Sungai Tigris hingga ke pantai Teluk Parsi, Orang Sumer mencapai peringkat teratas di mana tidak sekadar membina perumahan secara individu malah pada tahun 5,000 SM telah wujud perkampungan. Orang Sumer bermaksud ‘orang berkepala hitam’ berdasarkan perjumpaan patung-patung oleh para arkeologis, menunjukkan Orang Sumer mempunyai dahi leper, mata serong ke bawah, berkulit hitam serta mempunyai janggut dan kepala yang dicukur halus.

Kehidupan Orang Sumer bergantung dengan dua perkara saja: lumpur dan pokok kurma. Tidak lupa juga akan ternakan kambing biri-biri yang pernah menjadi sumber makanan ketika mereka menjadi nomad dulu. Selain kambing biri-biri sebagai sumber makanan, pokok kurma juga menjadi sumber tersebut kerana tumbuhan yang banyak meliar serta buahnya yang lebat menguntungkan penduduk Sumer bagi mengisi perut mereka. Bulu biri-biri dijadikan sebagai pakaian yang menutupi bahagian bawah pinggang.

Beberapa zaman kemudian, pakaian bulu tersebut ditukar kepada pakaian bertenun. Rumah Orang Sumer dahulu diperbuat dengan rami atau daun-daun pelepah pokok kurma. Daun pelepah tersebut dijadikan sebagai rangka rumah kemudian ditampal dengan lumpur bagi menutupi rongga-rongga yang hadir dari ikatan-ikatan pelepah tersebut. Kemudian Orang Sumer semakin maju dengan pembuatan tanah liat dan menjadikannya sebagai bahan asas membina rumah. Tanah liat yang dibentuk persegi pada mulanya dijemur dalam panas terik matahari. Seterusnya mereka tinggalkan tradisi jemur itu kerana bata boleh mengeras pantas dengan proses pembakaran yang sehingga kini masih diamalkan oleh peradaban kita.

Manakala kawasan lebih tinggi, Orang Sumer memulakan penanaman biji-bijiran seperti gandum dan barli. Banyak ciptaan-ciptaan Orang Sumer bagi kegunaan seharian yang sehingga kini kita menggunakannya. Contohnya sabit. Sabit Orang Sumer guna berasaskan batu dan ada segelintir sabit berbentuk tulang belakang. Kemungkinan besar mereka menggunakan tulang belakang haiwan sebagai sabit. Jala dan kail juga dicipta bagi menangkap ikan di sungai. Orang Sumer juga dikatakan manusia pertama mencipta roda kerana seiring dengan penggunaan keldai sebagai kenderaan, andur dan roda direka bagi memudahkan pengangkutan barangan. Jarun batu juga direka kerana Orang Sumer ketika itu mahir menenun pakaian mereka menggantikan pakaian primitif.

Dengan hadirnya tanah liat, bermacam-macam Orang Sumer mencipta berasaskan bahan tersebut untuk kegunaan harian terutamanya pembinaan. Contoh paling utama adalah tembikar dan paku. Kepingan-kepingan tanah liat juga dibuat untuk kegunaan menulis dan dari situlah wujudnya tulisan paling pertama di dunia iaitu cuneiform (tulisan berpaku). Pada mulanya tulisan tersebut berbentuk lukisan kemudian seawal 3,000 SM terdapat 400 tanda direka.

Sebuah tanda menunjukkan suku kata, bukannya huruf. Kepingan-kepingan tanah liat ditulis menggunakan baji dan boleh dipadam menggunakan ibu jari jika salah tulis. Siap tulis, kepingan tersebut dibakar dan disimpan sebagai rekod atau rujukan masa depan. Kalendar Orang Sumer direka tidak setepat kalendar Orang Mesir Purba. Terdapat 12 bulan dalam kalendar mereka dalam genap setahun namun ia berubah-ubah mengikut cita rasa raja-raja yang memerintah. Walaupun begitu, dalam bidang matematik pengiraan yang biasa dipakai atau Orang Sumer kira adalah sistem 60. Sistem itulah asal-usul pengiraan jam, minit dan bulatan yang kita gunakan kini.

Dalam sektor perdagangan, orang Sumer biasa berdagang dengan jiran-jiran di luar lembangan Sungai Tigris dan Euphrates. Yang paling signifikan adalah hubungan dagangan dengan tamadun Indus terutamanya kota Mohenjodaro. Perjumpaan mohor dari orang Sumer di Mohenjodaro membuktikan orang Indus pernah berdagang dengan orang Sumer. Mohor adalah penting untuk orang Sumer terutamanya pedagang sebagai lambang keluarga atau bukti bagi sebarang perjanjian perdagangan seperti tandatangan. Setiap kubur orang Sumer mesti mohor ditemui bersebelahan mayat.

Ketika Orang Sumer sibuk memajukan tamadun, agama juga mereka titikberatkan kerana agama adalah elemen terpenting dalam kehidupan seharian. Antara tuhan terawal adalah Enkidu, dewa pembangunan dan ketamadunan dan Enlil, ketua para dewa dan dewa guntur, angina, dan hujan. Dewi pertama sembahan Sumer adalah Inanna, dewi kesuburan, cinta, pelacuran, dan perang. Biasanya setiap negara-kota mempunyai satu dewa/dewi yang patut disembah. Ziggurat iaitu kuil sembahan dewa/dewi dibina dalam setiap negara-kota. Tempat sembahan diletakkan di tingkat teratas ziggurat dan disediakan tangga terus menuju tempat sembahan tersebut.

Kepercayaan kepada dunia akhirat agak kabur bagi orang Sumer kerana bagi mereka para dewa/dewi tiada hak atas kehidupan selepas mati. Doa yang biasa mereka amalkan hanya berunsurkan kesejahteraan hidup seperti meminta dipanjangkan umur serta kekayaan harta benda. Urusan pengebumian amat mereka titkberatkan kerana jika mayat tidak dikubur nescaya rohnya merayau-rayau tiada tujuan. Bagi memastikan roh-roh itu tidak merayau, mayat dikubur di bawah lantai rumah agar roh tersebut tidak rasa dipinggir dan dapat bersama keluarganya. Mayatnya dikebumikan itu dibaring secara mengiring dan kakinya dibengkok ke atas serta tempayan berisi makanan diletakkan bersebelahan mayat agar roh tersebut tidak kelaparan. Selain makanan, tempayan berisi barangan lain diletakkan mengikut jantina mayat. Jika lelaki, barangan senjata harus diletakkan manakala wanita pula cermin dan tembaga yang bergilap menjadi peneman.

Seiring dengan kemajuan tamadun Sumer, terbinalah negara-kota memenuhi lembangan Sungai Tigris dan Euphrates. Negara-kota terawal di dunia adalah Eridu, diikuti dengan Uruk. Kemudian lahirnya beberapa negara-kota seperti Ur dan Kish. Setiap negara-kota diperintah oleh setiap raja dan mempunyai paderi yang berpengaruh besar bernama patesi. Ada antara negara-kota yanhg rajanya juga berjawatan sebagai patesi dan ada beberapa negara-kota menjadikan anak raja sebagai patesi.

Biasanya sebuah negara-kota diletakkan di tebing sebuah terusan atau sungai yang berhadapan dengan hutan serta tamanan seperti pokok kurma, anggur, dan delima. Tujuan negara-kota dibina sedemikian kerana mengelak berlaku banjir dari sungai yang semakin cetek akibat mendapan lumpur. Selepas hutan, terbentang tanama-tanaman barli dan gandum. Seterusnya, terdapat padang rumpun untuk ragutan ternakan-ternakan para penternak. Setiap negara-kota mesti mempunyai terusan yang berselang-seli untuk tujuan pengaliran dan pertanian.

Terusan yang direka Orang Sumer begitu lengkap dan teratur sistemnya. Penciptaan ini boleh dikatakan tamadun Sumer mempunyai golongan arkitek yang cerdik dalam hal pengaliran selain pembinaan. Maka, setiap negara-kota mempunyai undang-undang perairan dan tanah yang ketat. Tuan tanah yang tidak mengusahakan tanah akan didenda manakala mereka yang membuka tanah baru terkecuali dari membayar cukai tanah baru.

Hubungan sesama negara-kota kadang-kala bersifat musuh dan kawan. Bersifat musuh itu bermaksud negara-kota itu harus berperang denganh negara-kota lain demi penguasaan sungai dan terusan yang baginya amat strategik. Di mana ada terusan, di situ negara-kota perlu ditakluk. Begitulah mentaliti setiap raja Sumer. Akibatnya banyak negara-kota dimusnahkan dan ditakluk. Kadang-kala dalam satu generasi dua kali negara-kota dimusnahkan.

Namun, Orang Sumer bersifat move on. Ada kemusnahan, ia dibina semula menggunakan tapak yang sama. Dalam masa yang sama memperbaiki mana-mana binaan yang tidak kukuh. Yang bersifat kawan pula bermaksud apabila anasir luar datang bagi menakluk salah satu negara-kota Sumer, seluruh negara-kota bersatu demi menghapuskan anasir tersebut. Kesatuan itu amat menggerunkan setiap anasir yang cuba menceroboh tanah Sumer. Apabila anasir musuh tiada, negara-kota Sumer kembali dengan keadaan sedia kala. Begitulah hubungan musuh-kawan antara negara-kota Sumer.

Setiap tamadun mesti mempunyai unsur-unsur ketenteraan demi pertahanan kota, kerajaa, dan empayar. Maka, kaum Sumer menjadi kaum pertama lagi dalam pembentukan sektor ketenteraan. Merekalah yang terawal mengetahui teknik-teknik peperangan walaupun mereka bersifat kemanusiaan, mementingkan keagamaan, dan tiada cita-cita ketenteraan yang lebih tinggi seperti membina sebuah empayar. Peperangan pertama ada direkodkan dalam tiang batu stele bernama Stele of the Vultures, merekod peperangan antara kota Lagesh dan Umma pada tahun 2525 SM.

Diceritakan raja Lagesh mengetuai peperangan dengan angkatan tentera infantri. Para tentera memakai helmet perang kuprum, bersenjatakan lembing dan menggunakan perisai persegi. Para tentera tersebut mempunyai barisan yang utuh digelar sebagai phalanx formation, teknik memperisaikan diri dan meletakkan lembing di luar perisai, seterusnya membentuk barisan sebegitu. Kita boleh memahami bahawa tentera Sumer mempunyai disiplin yang tinggi.

Tentera Sumer juga mempunyai onager, kereta pembaling batu yang kukuh perisainya untuk tujuan menghancurkan pertahanan lawan. Kereta kuda perang atau chariot juga digunakan tetapi tidak sesuai untuk peperangan. Chariot tentera Sumer yang beroda empat dikhaskan untuk penghantaran senjata kapak dan lembing kepada para tentera yang kehilangan atau kerosakan senjata ketika perang. Setiap negara-kota mesti mempunyai benteng-benteng yang sentiasa dibina kukuh sepanjang masa sebagai pertahanan ketenteraan terakhir.

Pada tahun 2750 SM, raja kota Akkad yang berada di utara lembangan sungai berkembar bernama Sargon berjaya menakluk dan menguasai kota-kota sekeliling Akkad, seterusnya menyerang kota-kota orang Sumer. Dalam siri peperangan yang hampir tiada penamatnya, Akkad berjaya menguasai kota-kota Sumer, menjadikan raja Sargon sebagai maharaja sebuah empayar bernama Empayar Akkad (2334 SM). Sepanjang pemerintahan raja tersebut, orang Akkad berbahasa semitik dan orang Sumer menjadi 2 kumpulan rakyat dominan yang berkongsi hidup di bawah Empayar Akkad. Akan datang saya bentangkan keadaan tanah Mesopotamia ketika diperintah orang Akkad dan Babylon.

RUJUKAN:


Legasi Sādah Hawwā

Sejak ditinggalkan oleh Sayyīdina Muhammad hampir 1400 tahun yang lalu. Sehingga kini agama ini tidak pernah sunyi daripada para penyuburnya yang terdiri daripada pejuang dan ilmuan Islam. Bahkan suasana ini telah terbit bukan sahaja dari pusat-pusat pengajian bahkan dari rumah-rumah yang disinari nur keimanan dengan amat terang sekali.

Di antara rumah-rumah yang berupaya melahirkan para ulama adalah seperti Sādah al-Ghumāri, Sādah al-Kettāni, Sādah Bani ‘Alawi dan yang lainnya. Tidak terkecuali yang ingin dikongsikan di sini ialah Sādah Hawwā.

Sadāh Hawwā dikenali dengan sosok tubuh almarhum Syaikh Sa’īd Hawwā asal Syria. Seorang ulama yang sangat menjadi perhatian gerakan Islam terutamanya dari gerakan Ikhwān al-Muslimīn.

Beliau menggarapkan beberapa pendekatan yang agak berbeza daripada tokoh-tokoh penggerak Ikhwān al-Muslimin itu sendiri dengan memberikan keutamaan yang besar kepada dunia keilmuan sebelum terjun ke dalam amaliah perjuangan.

Begitu juga beliau sangat mementingkan tarbiyah rohani dalam bentuk kesufian sehingga beliau mempunyai hubungan yang kuat dengan beberapa tokoh Sufi pada zamannya. Ini dapat disoroti daripada karya-karya tulisan beliau yang banyak berkisar tentang Tasawuf dan Perjuangan.

Pemergian beliau merupakan satu kehilangan yang cukup besar bagi umat Islam khususnya anak-anak perjuangan.

Sesibuk urusan beliau di luar, beliau tidak lupa untuk membina asas perjuangan dan keilmuan bersama isterinya di rumah. Yang akhirnya dari rumah tersebut lahirlah tokoh-tokoh ilmuwan yang tidak kurang hebatnya di lapangan masing-masing. Di antara mereka yang kami sempat mencium tangan mereka ialah al-Naqid Dr. Muhammad Sa’īd Hawwā dan Syaikh Dr. Muaz Sa’id Hawwā. Masing-masing merupakan anak kandung dari almarhum Syaikh Sa’īd Hawā rahimahullah.

Dr. Muhammad Hawwā menggungguli di dalam bidang hadith bahkan terkesan dengan pemikiran ahli Iraq sehingga beliau lebih banyak memberikan tumpuan kepada kritikan ke atas matan yang mana bagi para ahlinya akan dapat memahami kemana perbahasannya akan tertuju. Manakala Dr. Muaz Hawwā memberikan perhatian di dalam bidang Tasawuf.

Berikut salah satu karya daripada setiap daripada mereka yang sempat kami meminta pertolongan kekasih² kami penuntut di Universiti al-Azhar (moga Allah memberkati dan mempermudahkan urusan menuntut ilmu mereka) untuk mendapatkannya di Pameran Buku Kaherah bulan yang lalu.

Abu Sa’id Hanafie
6 Mac 2020 II 5.53 petang
Dalam Estima, perjalanan pulang ke Mersing dari Melaka.

Artikel dikirim oleh Hanafie Zainal Abidin untuk The Patriots


Sistem Pendidikan Percuma Di Malaysia: Sejauh Mana Relevannya?

Malaysia merupakan salah satu negara yang mengalami masalah kenaikan hutang isi rumah. Statistik pada masa kini menunjukkan peratusan hutang sudahpun meningkat ke paras yang agak membimbangkan [1]. Statistik menandakan bahawa 60 rakyat Malaysia diisytiharkan bankrap setiap hari dengan kenaikan hutang isi rumah sebanyak 22.5% dari tahun 2008.

Keadaan dunia pun tidak berubah. Negara-negara seperti Denmark, Iceland, Ireland, Belanda dan Norway telah mencatatkan kenaikan yang jauh lebih teruk. Memandangkan perkara serius ini masih berterusan, beberapa pihak telah mencadangkan sebuah jalan penyelesaian – pendidikan percuma.

Pendidikan percuma merupakan prinsip asas kepada berbilang negara berpendapatan tinggi seperti Liga Arab dan Kesatuan Eropah. Penyokong-penyokong pro-pendidikan percuma di Malaysia telah bergerak dengan perbandingan dengan negara seperti: Cuba, Argentina dan Finland.

Namun, mereka tidak faham dengan istilah “pendidikan percuma” yang sebenarnya merujuk kepada sistem pendidikan yang dibiayai melalui percukaian, atau apa-apa jua bayaran yang bukan dalam bentuk yuran pengajian.

Jelasnya bahawa negara-negara Arab dan Venezuela di Amerika Latin;mampu memberikan perkhidmatan ini oleh kerana kandungan rizab minyak mereka. Mudah dikata, sebarang perbandingan dengan negara-negara ini sememangnya tidak relevan. Kalau dihayati, perbandingan-perbandingan dengan negara-negara bukan-Arab pula mempunyai sebuah kepincangan yang besar.

Kebanyakan perbandingan tersebut telah menyentuh kepada pengeluaran kasar negara (KDNK), sedangkan perkara sebegini sepatutnya dianalisiskan berdasarkan perbelanjaan negara iaitu bajet.

Kalau kita ambil Cuba sebagai contoh, kita juga perlu fahami intipati-intipati dan tulang belakang ekonomi yang menyumbang kepada kebolehan mereka untuk membekalkan pendidikan percuma. Sejak penubuhan republik satu-parti ini, ekonomi Cuba telah dibawa dengan arus Marxisme-Leninisme; tetapi ada juga usaha-usaha untuk membentukkan “free market” kapitalisme dalam zarah ekonomi mereka.

Memang benar bahawa kerajaan Cuba membekalkan pendidikan percuma kepada rakyat. Fidel Castro telah melancarkan sebuah komitmen untuk membekalkan pendidikan asas kepada setiap warga Cuba. Pendidikan juga membabitkan aktiviti berkebun, tips-tips kesihatan dan kebersihan, dan sudah tentunya, Marxisme-Leninisme. Budaya pendidikan yang disemai telah menggerakkan para-para pelajar untuk saling membantu antara satu sama lain.

Perkara-perkara ini juga diiringi dengan pembekalan makanan dan pakaian secara percuma, pengehadan jumlah pelajar, keberkesanan dalam hubungan guru-pelajar-ibu bapa dan juga program-program “after-school care”, termasuk “mobile teachers”.

Jelas sekali sistem berteknologi tinggi ini merupakan contoh kepada seluruh dunia. Tetapi republik ini merupakan proksi kepada Kesatuan Republik-Republik Sosialis Soviet (KRSS), dan salah satu punca kenapa ekonomi KRSS berlegar dalam kelembapan ketika zaman Leonid Brezhnev sehinggalah Mikhail Gorbachev adalah kerana keamatan Perang Dingin dimana kerajaan Soviet sentiasa menghulurkan dana kepada republik-republik proksinya.

Perkara ini jelas terbukti apabila bubarnya struktur Soviet di Rusia, seluruh dunia menyaksikan keruntuhan komunisme dalam bentuk “domino theory”. Di Malaysia, perkara ini turut dirasai oleh Parti Komunis Malaya yang akhirnya telah menandatangani perjanjian damai dengan kerajaan yang dipimpin oleh Tun Dr. Mahathir Mohamad.

Selepas pembubaran KRSS, Fidel Castro telah mengenakan cukai yang tinggi untuk membiayai sistem-sistem seperti pendidikan percuma. Pada hari ini, dibawah pentadbiran Raul Castro, kadar percukaian Cuba telah diikat kepada 10%-50% (individu), 30% (korporat) dan 2.5%-20% (SST) [2]

Kesimpulan yang mudah adalah, percukaian 10 negara ini jauh lebih tinggi berbanding percukaian Malaysia.

Model yang digunakan untuk membentuk keberkesanan dalam pendidikan Cuba boleh dispekulasikan sebagai model pendidikan yang dibentuk oleh KRSS sendiri. Pada hari ini, negara utama KRSS, iaitu Persekutuan Rusia, telah memotong Canada dan Israel untuk mendapat tempat pertama sebagai negara yang paling berpendidikan di seluruh dunia.

Daripada sini, kita boleh berfikir bahawa sistem pendidikan percuma merupakan sebuah pendekatan yang sangat baik. Tetapi, hasil pendidikan sebenarnya terletak kepada kualiti pendidikan yang diberikan dan disiplin pelajar yang menerimanya.

Ketika dibawah perlembagaan monarki tsaris, Rusia telah berjaya membentuk ramai teknokrat-teknokrat ternama yang telah menyumbang titikpeluh mereka kepada perkembangan dunia. Nama-nama sepertiNikolai Lobachevsky, Konstantin Tsiolkovsky, Dmitry Mendeleev, Alexander Popov, Sergei Korolev dan Lev Landau masih lagi berkumandang dalam sejarah. Oleh itu, struktur kejayaan Rusia bukannya terletak kepada pendidikan percuma, tetapi mentaliti rakyat yang mahukan terbaik dalam hidup mereka.

Tetapi Rusia tidak dijadikan topik perbualan di Malaysia. Perdebatan Khairy Jamaluddin dan Rafizi Ramli telah meletakkan Finland sebagai contoh struktur pendidikan percuma yang sesuai kepada Malaysia. Berdasarkan perkembangan semasa, Finland telah menemui jalan kebuntuan dengan pengecutan 0.1% [3], mungkin kerana perbelanjaan defisit dengan hutang negara menghampiri US$140bilion.

Dari sudut percukaian pula, kerajaan Jyrki Katainen telah mengikatkan rakyat dengan perkadaran 6.5%-30% bagi pendapatan individu dan 20% bagi korporat. Cukai yang paling menyakitkan adalah cukai VAT, yang telah mencecah angka 24% – peratusan bagi cukai makanan, restoran, pengangkutan dan perumahan telah dikurangkan, tetapi angkanya masih lagi berlegar pada perkadaran yang tinggi. Cukai-cukai eksais turut dikenakan kepada alkohol, tembakau, insuran dan bahan bakar.

Sistem percukaian turut memainkan peranan penting dalam tulang belakang ekonomi Denmark, yang mempunyai kadar percukaian tertinggi dunia sehinggakan barangan berlemak pun turut diaplikasikan dengan cukai.

Adakah ini model ekonomi yang sesuai digunakan atas kapasiti rakyat Malaysia?

Satu lagi perkara yang sukar difahami: perbandingan Malaysia dengan Argentina. Memang boleh dipersetujui bahawa kedua-dua negara ini mempunyai titik pertemuan dalam status “emerging market”. Tetapi, 12 tahun selepas kegagalan untuk melangsaikan hutang US$106bilion, ekonomi Argentina masih lagi berada dalam pertumbuhan yang perlahan.

Dari sudut sosioekonomi, rakyat Argentina sentiasa sesak dengan harga-harga pengguna yang tinggi dan kuasa beli yang rendah. Kadar inflasi dan jurang pendapatan turut membantu dalam masalah ekonomi rumahtangga di Argentina, selain daripada kadar percukaian yang tinggi [4]. Seperti yang ditunjukkan dalam rajah, cukai bagi pendapatan individu ditetapkan pada 9%-35% dan korporat sebanyak 35%, bersertakan cukai tambahan yang dipiawaikan sebanyak 21%.

Pendidikan percuma di Argentina juga sedikit berbeza berbanding piawaian asal istilah “pendidikan percuma”. Walaupun wujud tawaran sistem ini, namun kita boleh mendapati bahawa universiti-unversiti di sana sedang mengenakan caj-caj tersembunyi, seperti kos pengangkutan, bahan-bahan dan berbagai-bagai lagi kos tersembunyi.

Sistem ini juga telah membantutkan arus kesamarataan dalam penyampaian pendidikan kepada rakyat. Pemberian biasiswa telah mengabaikan golongan yang berpendidikan rendah untuk menyambung pengajian di peringkat tinggi. 1 daripada 9 pelajar yang menjejaki universiti di Argentina merupakan golongan miskin, manakala selebihnya merupakan hasil penguasaan yang kaya terhadap yang miskin.

Begitu juga dengan Sri Lanka yang meminggirkan 90% rakyat mereka yang tidak dibenarkan untuk menjejaki universiti untuk menekankan sepenuh fokus kepada mereka yang benar-benar layak.

Apabila disebutkan dengan cukai, rakyat Malaysia begitu marah dengan keputusan kerajaan untuk memulakan program cukai barangan dan perkhidmatan (GST). Dan pihak yang mencadangkan pendidikan percuma ini telah mengeluarkan kenyataan mereka akan berkempen menentang program ini [5].

Ini merupakan perkara yang sangat serius.

Adakah mereka mencadangkan pembentukan pendidikan percuma menggunakan keuntungan kerajaan? Jelas sekali cadangan sebegini akan menaikkan lagi hutang negara melalui defisit-defisit yang berterusan. Seperti yang dikatakan tadi, kejayaan akademik sebenarnya tidak terletak kepada pendidikan percuma, tetapi mentaliti dan disiplin pelajar yang dahagakan kejayaan.

Struktur kewangan negara akan runtuh apabila pelajar mula lihat pendidikan percuma ini sebagai “loophole” untuk mengelak bayaran hutang. Jika pendidikan percuma dilaksanakan melalui percukaian, perkara ini akan menaikkan kadar-kadar percukaian dalam ekonomi Malaysia.

Sistem pendidikan percuma berdasarkan perbelanjaan kerajaan pula boleh dikaitkan sebagai pelaburan yang sangat berisiko. Apakah waras akal seorang perdana menteri untuk meletakkan amanah berbilion ringgit di atas bahu budak-budak berusia 20+ tahun yang tidak boleh dipercayai dengan senjata “potato gun” pun?

Sistem pendidikan percuma kini berteraskan dua pilihan. Yang pertama, pendidikan percuma yang berdasarkan percukaian kepada semua rakyat. Yang kedua, sistem pendidikan Malaysia yang sediakala: anda akan dimasukkan ke mana-mana IPT, sama ada IPTA yang diberikan potongan subsidi sehingga 90 peratus, atau IPTS yang memerlukan anda melakukan pinjaman daripada tabung PTPTN:

Andai anda berjaya dengan keputusan cemerlang, sebagai contoh dekan, maka wang PTPTN itu akan bertukar menjadi biasiswa dan anda akan dapat menikmatinya secara percuma.

Pilihan di tangan anda…

SUMBER:

[1] http://www.thestar.com.my/Business/Business-News/2013/11/06/Comfortable-household-debt-level-It-wont-affect-banks-creditworthiness-measures-sufficient-to-preven.aspx

[2] http://www.vatlive.com/vat-rates/international-vat-and-gst-rates/

[3] http://yle.fi/uutiset/finnish_economy_in_third_quarter_doldrums/6970780

[4] http://www2.deloitte.com/content/dam/Deloitte/global/Documents/Tax/dttl-tax-argentinaguide-2013.pdf

[5] http://www.channelnewsasia.com/news/asiapacific/malaysia-s-opposition-to/927828.html


Kekejaman Geng Kartel Mexico Mungkin ‘Mewarisi’ Perangai Nenek-Moyang Mereka

Pembunuhan kejam yang berlaku di Amerika Latin apabila melibatkan kumpulan kartel dadah ini tidak asing lagi di telinga penduduk dunia. Biasanya kartel dadah akan membunuh rival atau pesaing mereka dengan pelbagai cara paling keji.

Ritual Ganas Kaum Purba Maya & Aztec

Kenapa mereka membunuh sekejam ini? Mungkin sikap tidak berperikemanusiaan mereka sebenarnya mewarisi amalan nenek-moyang mereka dari kaum Aztec, Maya dan suku-suku lain yang amat terkenal dengan tradisi ritual korban manusia.

Misalnya ritual korban kaum Aztec yang dilakukan di kawasan keagamaan Tenochitlan, korban ritual merupakan alat utama untuk mewujudkan integrasi sosial dan legitimasi politik yang bersilang dengan aspek ketenteraan.

Walaupun ritual berdarah ini boleh dikatakan hal yang jarang dibuat dalam masyarakat Maya purba, namun bukti primer menunjukkan bahawa persembahan ritual korban bayi/kanak-kanak dan ritual pemenggalan kepala merupakan amalan keagamaan yang penting semasa zaman Klasik.

Orang Aztec percaya penyerahan darah korban dibuat untuk menenangkan tuhan mereka yang memakan darah manusia. Bukan itu saja, Kaum Aztec turut menumpahkan darah agar matahari dapat terus mengikuti laluannya(Garraud dan Lefrere, 2014).

Dewa Matahari Uitzilopochtli akan diberi kekuatan melalui pertumpahan darah korban, kononnya ritual begini akan menangguhkan hari kiamat (Trewby, 2013). Selain itu, ritual kaum Aztec yang paling mengerikan adalah dengan memotong jantung yang masih berdegup di mana tradisi ini muncul dalam peradaban Maya-Toltec (Ceruti, 2015).

Pakar Antropologi seperti Harner memberikan penjelasan saintifik terhadap amalan ritual korban manusia dan kanibalisme. Harner menjelaskan berdasarkan faktor yang dihadapi penduduk. Hipotesis beliau mencadangkan pengorbanan manusia dan kanibalisme oleh kaum Aztec berlaku disebabkan oleh pelbagai masalah demografi-ekologi-sosial seperti  tekanan penduduk, kegagalan tanaman pertanian, kekurangan makanan dan kebuluran serta kekurangan haiwan herbivor dan ternakan.

Ritual Dan Permainan Korban Yang Pelik

Selain itu, kaum Maya juga mempunyai permainan tradisional yang dipanggil pok-ta-tok, misalnya dalam Popul Vuh mitos kaum Maya yang menceritakan tentang manusia dan penguasa dunia bawah(lords of underworld) yang bermain permainan ini. Dikatakan pahlawan kembar bernama Hunahpu dan Xbalanque telah pergi ke Dunia Bawah untuk berperang melawan raja-raja Dunia Bawah yang dipanggil Xibalba (lZaccagnini, 2003: 16-20)

Permainan ini secara asasnya dicipta atas pelbagai tujuan termasuk politik dan fungsi sosial. Mereka yang ditangkap akan dipaksa bermain, ibarat sedang mempertaruhkan nyawa dengan bermain agar dapat hidup.

Pemain yang kalah pastinya kematian menanti mereka dan hukumannya ialah kepala dipenggal. kadangkala tengkorak pemain yang kalah digunakan di dalam bola getah yang mereka gunakan untuk bermain permainan tersebut. Perkataan bahasa  Maya untuk bola ialah quiq—secara literal bermaksud “sap” atau “darah” yang merujuk kepada cara bola getah itu sendiri dicipta.

Kepentingan darah di dalam aspek permainan ini adalah membayangkan kematian, tafsiran hubungan darah dan bola adalah sinonim dengan kepala manusia.

Daripada analisis di atas, permainan pok-ta-tok jelas sekali merupakan permainan yang sangat kejam. Memandangkan mereka memenggal kepala pemain yang kalah, ini boleh dilihat sebagai sejenis transmisi budaya zaman purba yang boleh dikaitkan dengan perbuatan keji geng kartel dadah di Mexico. Walaupun ini hanyalah hipotesis dan pandangan yang tidak majoriti. sekurangnya terdapat beberapa aspek dan ciri-ciri yang serupa antara kedua-dua tujuan dan perbuatan mereka.

Ringkasnya, kenapa kartel dadah Mexico membunuh dengan cara begitu kerana mereka sentiasa konsisten memilih untuk bertindak begitu. sama sebabnya kenapa orang Aztec dan Maya mengambil bahagian dalam upacara ritual korban; adalah untuk menenangkan tuhan, untuk kesuburan pertanian dan sebab-sebab lain yang harus dipersembahkan kepada tuhan mereka.